Kisah Hacker Yang Menggodam RM1.2 Bilion Dari Bank Amerika Ke Akaun Amal Palestin

Bergantung kepada siapa yang anda bertanya, Hamza Daniel Bendelladj boleh dilihatkan sebagai Robin Hood atau penjenayah siber alaf baru.

Hamza Bendelladj adalah seorang penggodam komputer yang berasal dari Algeria. Beliau menggunakan nama kod BX1 dan telah diberikan nama julukan "Smiling Hacker".

Dilahirkan pada tahun 1988 di Tizi Ouzou, Algeria, Hamza berada dalam senarai 10 penggodam paling dikehendaki oleh Interpol dan FBI.

Ia berikutan dakwaan menggelapkan puluhan juta dolar dari lebih daripada 200 institusi kewangan Amerika dan Eropah melalui virus komputer "RimiG33k" yang menjangkiti lebih daripada 50 juta komputer di seluruh dunia.

Hamza didakwa membangunkan virus ini dengan rakannya dari Rusia, Aleksandr Andreevic Panin atau "Gribodemon" untuk mencuri maklumat bank yang disimpan dalam komputer yang dijangkiti.

Malah, Hamza juga telah menggodam laman sesawang rasmi kerajaan Israel.

Menggunakan perisian hasad (malware) dikenali sebagai SpyEye, Hamza memecah masuk ke dalam komputer bank-bank atau individu untuk memperoleh kata laluan dan kod pengenalan.

Sebaik sahaja mendapat akses kepada sesebuah akaun, Hamza akan mengosongkan akaun tersebut.

Menurut dokumen mahkamah, antara 2009 dan 2011, Hamza dan yang lain membina, memasarkan dan menjual virus SpyEye dalam  pelbagai versi kepada penjenayah siber, yang membolehkan mereka memperoleh kata laluan, nama pengguna dan maklumat kad kredit.

Pihak berkuasa Amerika Syarikat mengatakan Hamza biasanay mengiklankan SpyEye dalam forum penggodam komputer yang dikenali sebagai Darkode.

Hamza dan pengguna SpyEye lain juga didakwa bertanggungjawab dalam pemibnaan rangkaian besar komputer yang dijangkiti atau "botnet", yang mana telah digodam untuk maklumat kewangan dan peribadi.

Selepas diburu selama 3 tahun, Hamza akhirnya ditangkap pada 8 Januari 2013 oleh polis Thailand ketika beliau transit di Bangkok dalam perjalannya dari Malaysia ke Mesir.

Ketika ditangkap, beliau kelihatan tidak melawan dan mengucapkan selamat tinggal kepada keluarganya. Isteri dan anak perempuannya kemudian meneruskan penerbangan pulang ke Mesir tanpa Hamza.

Beliau menerima nama julukan "Smiling Hacker" disebabkan oleh tindakannya yang hanya tersenyum ketika ditangkap dan juga dalam sidang media yang dilakukannya selepas ditangkap.

Malah, Hamza juga tersenyum walaupun dalam keadaan tangannya yang bergari.

Apabila ditanyakan apa yang dilakukan dengan wang tersebut, beliau menghabiskan semuanya dengan mendermakan berjuta-juta dolar kepada badan amal Palestin dan Afrika.

Hamza diekstradisi ke Amerika Syarikat pada Mei 2013 di mana dia dibicarakan di Atlanta dan mengaku bersalah pada 25 Jun 2015.

Beliau berhadapan dengan hukuman penjara sehingga 30 tahun dan denda sebanyak RM64 juta.

Rakannya Aleksandr Andreevich Panin ditangkap pada 1 Julai 2013 di Lapangan Antarabangsa Hartsfield-Jackson di Atlanta.

Dia mengaku bersalah pada Januari 2014 di hadapan Mahkamah Persekutuan Atlanta.

Berikutan ekstradisi beliau ke AS, khabar angin mula tersebar di internet mengatakan bahawa Hamza bakal berhadapan dengan hukuman mati di atas jenayahnya.

Ini membuatkan para penyokong beliau memulakan kempen untuk memohon agar hukuman itu tidak dikenakan.

Pihak berkuasa AS menolak tuntutan yang dipublikasikan secara meluas ini. Malah, duta besar AS ke Algeria, Joan Polaschik, menulis bahawa "jenayah komputer tidak dihukum dengan hukuman mati".

Sejak penahanan Hamza, pegawai penguatkuasa undang-undang AS mengatakan mereka telah membongkar Darkode dan telah memfailkan tuduhan jenayah terhadap ramai individu yang berkaitan dengan forum berkenaan.

Walaupun telah mengaku bersalah, namun penyokong Hamza terus menggodam pelbagai laman sesawang di seluruh dunia, termasuk Air France dan universiti yang berpangkalan di Virginia, meminta untuk melepaskan beliau menggunakan hashtags #FreeHamzaBendellaj dan #FreePalestine.

Hamza telah berada dalam tahanan penjara di AS sejak penangkapannya pada Mei 2013, dengan mahkamah AS menjatuhkan hukuman 15 tahun penjara dan 3 tahun percubaan,  pada 20 April 2016.

Aleksandr Andreevich Panin pula dijatuhkan hukuman penjara 9 tahun dan 6 bulan.

Dalam laporan mereka, Jabatan Kehakiman Amerika Syarikat menganggarkan virus "SpyEye" telah mencuri kira-kira RM4 bilion.

Antara tahun 2010 dan 2012, bank yang terjejas telah membaiki kerosakan yang disebabkan oleh malware ini. Peguam Hamza mengumumkan bahawa beliau berhasrat untuk melakukan rayuan terhadap keputusan mahkamah.


Ini Penjelasan Kenapa Alaska Tidak Mengalami Waktu Malam Selama 3 Bulan

Sedar atau tidak, terdapat banyak perkara dalam hidup kita yang kita langsung tak hargai. Antara yang paling diambil mudah adalah masa dan ini juga melibatkan waktu siang dan malam.

Setiap hari kita mempunyai 24 jam dan secara kasar, 12 jam daripadanya adalah waktu siang dan 12 jam lagi adalah waktu malam.

Mungkin ramai di antara kita beranggapan bahawa kitaran dan siang malah adalah sesautu entiti mutlak, di mana waktu siang datang dan diikuti dengan waktu malam kan?

Akan tetapi, bagaimana jika terdapat tempat di Bumi yang mana kadang-kala Matahari tidak terbenam sehingga 84 hari?

Pendek kata, kawasan ini tidak mengalami waktu malam hampir 3 bulan berturut-turut, hanya waktu siang sepanjang masa.

Anda pastinya pernah mendengar nama tempat kekurangan waktu malam ini, iaitu Alaska.

Ia adalah negeri yang terbesar dan paling jarang penduduk Amerika Syarikat, serta dikenali sebagai kawasan terbuka, hutan, gunung dan hidupan liar yang pelbagai.

Alaska terkenal dengan banyak perkara, salah satunya adalah hakikat bahawa penduduknya tidak melihat waktu malam selama hampir 3 bulan berturut-turut pada masa tertentu tahun. Persoalannya, mengapa ini berlaku?

Siang dan malam adalah hasil daripada putaran bumi pada paksinya. Namun, jika Bumi berputar sepanjang masa, kenapa Alaska mengalami fenomena pelik ini?

Dan kenapa hanya di Alaska? Apa yang istimewa tentang tempat ini?

Kita semua tahu bahawa Bumi berputar pada paksinya, tetapi ramai yang tidak tahu bahawa Bumi melakukan ini sambil sedikit condong ke satu sisi, sama seperti menara condong Pisa.

Gambar di atas mungkin membantu anda untuk menggambarkan keadaan Bumi dengan lebih jelas.

Ini dikenali sebagai kecondongan paksi bumi dan ia bersamaan dengan 23.5 darjah.

Pada dasarnya, jika anda melukis garis melalui kutub utara dan selatan, melalui pusat bumi, sudut antara garis ini dan garisan yang berserenjang dengan satah orbit bumi adalah 23.5 darjah.

Ini bukanlah dilakukan bagi membuatkan glob kelihatan cantik dan menarik ataupun kecacatan yang berlaku semasa pengilangan, tetapi direka sebegini untuk benar-benar menggambarkan kecondongan paksi Bumi.

Kecondongan paksi bumi ini menyebabkan berlakunya 4 musim. Apabila planet kita bergerak mengelilingi Matahari, musim ditentukan oleh oleh kedudukan di mana kutub ditunjuk selari dengan bintang yang berhampiran!

Apabila Hemisfera Utara Bumi condong ke arah Matahari, tempat-tempat yang berada dalam lingkungan 23.5 darjah kutub utara mengalami 100% siang hari pada musim panas.

Dalam erti kata lain, sesetengah tempat di Alaska tidak mengalami waktu malam untuk tempoh yang lama kerana tempat-tempat tersebut terletak berhampiran kutub Utara, yang sentiasa terdedah kepada matahari.

Apa-apa sahaja yang terletak dalam lingkungan 23.5 darjah tiang utara diklasifikasi dalam Bulatan Artik, .

Bulatan Artik terletak di Hemisfera Utara dan di Hemisfera Selatan pula disebut sebagai Bulatan Antartika.

Barrow, perkampungan paling utara di Alaska terletak jauh di atas Bulatan Artik.

Inilah sebabnya mengapa ia sentiasa terdedah kepada matahari tempoh yang lama, menghalangnya daripada mengalami malam selama hampir 3 bulan.

Bukan itu sahaja, ia juga mendapat 100% kegelapan pada musim sejuk untuk seketika dalam setahun, kerana Kutub Utara dipisahkan dari Matahari pada masa itu tahun.

Ia agak pelik, kan? Disebabkan semua ketidaknormalan ini dalam jadual siang dan malam serta suhu sejuk yang melampau, maka tak hairanlah Alaska merupakan negeri Amerika Syarikat yang paling jarang penduduknya.

Walau bagaimanapun, kerajaan AS mahu orang tinggal di Alaska, itulah sebabnya kerajaan memberikan wang kepada sesiapa yang tinggal di sana.


"Apa Itu Kadar Metabolisme?" Bersama Ustaz Fitness

"Coach. Saya ni jenis cepat gemuk. Makan sikit je badan dah naik. Metabolisme saya rendah ni," kata salah seorang peserta.

"Macamana nak naikkan metabolisme kita? Eh! Metabolisme tu apa?" tanya dia lagi sambil sengih-sengih tak bersalah.

Umumnya ramai yang guna alasan metabolisme mereka rendah bila berat badan mudah sangat naik. Ramai alami salah faham ni. Makanannya tak betul, tetapi metabolisme yang dipersalahkan.

Metabolisme diambil daripada perkataan Yunani iaitu 'metabolē'. Dalam bahasa inggeris, metabolism sementara dalam bahasa Melayu pula bermakna 'perubahan.' Dalam erti kata lain, proses metabolisme merupakan satu bentuk perubahan yang berlaku melalui tindak balas kimia dalam badan kita.

Metabolisme adalah kadar jumlah kalori yang dibakar oleh badan untuk mengekalkan fungsi dan nyawa. Segala akitivti tubuh kita, termasuklah proses pernafasan dan sistem badan memerlukan tenaga sebagai 'minyaknya' dan sumber tenaga ini bergantung kepada sumber kalori.

Ibarat enjin kereta yang hanya mampu bergerak selepas membakar bahan bakar iaitu petrol atau diesel. Metabolisme dalam badan pula adalah agen yang bakar kalori dalam badan.

Jika seseorang itu tinggi kadar metabolisme badannya, maka proses pembakaran kalori juga akan cepat berlaku. Ada yang metabolisme rendah, jadi proses ni lambat. Bagaimanapun,  ada juga yang metabolsimenya tinggi sehingga mampu makan banyak-banyak, tapi berat langsung tak naik-naik.

Sebelum saya pergi lebih jauh, lebih baik saya ulas beberapa faktor semula jadi yang mempengaruhi metabolisme badan:

Jika dibandingkan di antara dua individu yang mempunyai berat yang sama, individu yang mempunyai otot berlebihan akan mempunyai kadar metabolisme yang lebih tinggi kerana otot membakar lebih banyak kalori berbanding lemak.

Setiap orang mempunyai struktur tulang dan bentuk badan yang berbeza, boleh dikategorikan kepada tiga iaitu mesomorph, ectomorph dan endomorph. Orang yang tinggi dan langsing seperti pemain basketball Lebron James biasanya mempunyai kadar metabolisme melebihi individu seperti Wayne Rooney, bekas pemain bola sepak Manchester United yang berbadan "stocky" atau padat dan lebih rendah.

Kadar metabolisme juga akan menurun dengan umur seseorang. Dengan itu, keperluan kalori seseorang juga akan turun. Ini sesuatu yang tak boleh kita ubah lagilah.

Inilah kenyataan dan pemahaman ringkas yang boleh saya jelaskan kepada kalian berkenaan metabolisme badan. Walaupun kadar metabolisme badan ini adalah anugerah Tuhan kepada seseorang sama ada pantas atau perlahan, namun janganlah pula kita anggap ia perlu kekal sebegitu saja.

Ini kerana kadar metabolisme kita boleh ditingkatkan dengan beberapa langkah mudah. Ada yang nak baca lagi bagaimana nak tingkatkan metabolisme badan anda?

Arif Sukri atau lebih dikenali dengan istilah popularnya 'Ustaz Fitness' merupakan seorang jurulatih kecergasan. Diiktiraf oleh National Association of Strength and Conditioning Research atau NASC dalam bidang kejurulatihan, Ustaz Fitness kerap mengadakan sesi rundingan dan latihan bagi membantu orang ramai menurunkan berat badan.

Beliau terkenal sebagai individu yang berjaya menurunkan berat badannya sebanyak 40 kg tanpa menggunakan sebarang bantuan suplemen.


Ini Sebenarnya Cara Hacker Menggodam Password Anda

Dalam filem, menggodam kelihatan sangat mudah dan dilakukan dengan sangat pantas. Namun, hakikatnya tidaklah sebegitu dan memerlukan kemahiran yang sangat tinggi.

Password atau kata laluan diibaratkan seperti sebiji epal di pokok yang terletak di sebuah taman fiksyen. Ia sempurna, cukup masak dan sedia untuk dipetik. Namun, anda perlu tahu cara yang betul untuk memetiknya.

Laman web mempunyai banyak cara yang berbeza untuk menyimpan kata laluan termasuklah "hashing", "salting", "token" dan pengesahan dua faktor.

Namun, ia masih boleh digodam dan aktiviti penggodaman dilihatkan sangat menyeronokkan.

Bagi yang tak tahu, kata laluan anda tidak disimpan dalam bentuk perkataan tetapi sebagai satu set aksara yang di-encrypt dikenali sebagai "hash".

Dan jika penggodam ingin mendapatkan akses ke akaun anda, mereka sebenarnya tidak memerlukan kata laluan anda tetapi hanya perlu mencari perkara yang membolehkan mereka decrypt hash tersebut.

Untuk berbuat demikian, komuniti penggodam mencipta 'jadual carian' dan 'jadual pelangi', fail data kata laluan biasa yang telah di-hashkan terlebih dahulu.

Sebagai contoh, ada di antara kita yang malas untuk mencipta password rumit dan hanya meletakkan "123".

Bagi password "123", ia kelihatan seperti ini dalam bentuk hash: 42f749ade7f9e195bf475f37a44cafcb.

Jika seorang penggodam melakukan perkara ini terlebih dahulu dan mempunyai berjuta-juta kata laluan, mereka hanya perlu membandingkan kata laluan dan mendapat akses ke akaun anda dengan mudah.

Dalam satu ujian untuk Ars Technica, sebuah komputer boleh mencuba 350 bilion kombinasi dalam setiap saat. Ya, 350 bilion tekaan kata laluan dalam masa satu saat!

Sekarang anda mengetahui perkara ini, baru anda terfikir betapa "biasa" atau mudahnya kata laluan anda digodam kan?

Tetapi syarikat-syarikat mempunyai senjata hebat terhadap jadual pelangi yang dikenali sebagai "salt". Tapi, ia bukan garam yang anda gunakan dalam kari anda!

Ia pada asasnya mengambil kod secara rawak dan menukarkannya ke dalam kata laluan hash. Dan ini secara tak langsung "mengubah rasa" pada kata laluan anda.

Dan walaupun hash yang sudah "ditambah garam" ini dijumpai oleh penggodam, jadual pelangi adalah tidak berguna lagi kerana mereka tidak akan menemui padanannya.

Sebenarnya, komputer tidaklah sehebat mana dalam menyelesaikan masalah, jadi jika berlaku perubahan yang sedikit ini sahaja sudah cukup untuk membantutkan program penggodaman automatik.

Tanpa jadual-jadual ini, semua perkara akan mengambil masa yang lebih panjang. Para penggodam harus mencari bagaimana "garam" itu ditambah.

Adakah ia ditambah pada permulaan password, atau di abjad ke-15? Adakah ia berbeza-beza bagi setiap pengguna?

Mereka perlu mencari apa abjad "garam" tersebut dan satu pengekod meletakkan "$2a$" di permulaan setiap hash. Kata laluan yang diubah ini dikenali sebagai "salted password".

Tetapi biasanya, salted password sudah cukup untuk menghentikan kebanyakan penggodam kerana adalah lebih pantas bagi mereka untuk mengubah taktik dan menggunakan serangan kamus atau serangan kekerasan.

Serangan kamus adalah berdasarkan senarai perkataan, yang mana penggodam akan mengambil password yang biasa digunakan seperti "Password123" dan mencubanya.

Mereka cuba melakukan aktiviti "salting" dan "hashing" terhadap kata laluan tersebut dan membandingkannya dengan kata laluan dalam pangkalan data dalam sekelip mata.

Serangan kekerasan adalah lebih dahsyat, sebagai contoh menggunakan "aaaa" dan melakukan aktiviti salting dan hashing dalam pelbagai cara lalu membandingkannya dengan pangkalan data.

Ia kemudiannya menggunakan "aaab", dan kemudian "aaac" dan seterusnya. Ia akan terus cuba menghasilkan setiap kombinasi yang mungkin. Hal ini boleh mengambil masa yang tak dapat dibayangkan.

Dan disebabkan ini, kata laluan yang dijana secara rawak tidak membantu. Dalam satu kajian pada tahun 2014 untuk DARPA oleh syarikat keselamatan, separuh daripada kata laluan "rawak" kita menggunakan 5 corak yang sama untuk membina "rawak" tersebut.

Ini kerana tiada apa yang rawak apabila ia melibatkan kata laluan. Para penggodam mengetahui hal ini dan hanya perlu menyalin kaedah-kaedah ini lalu menambahkan dalam timbunan kata laluan yang telah diketahui.

Dan apabila ia melibatkan teks yang ringkas, komputer dapat mengendalikannya dengan tersangat pantas.

Seorang penggodam melakukan ujian untuk Ars Technica menggodam lebih 10,000 kata laluan dalam masa 16 minit dengan janya mencuba kombinasi secara rawak dalam spesifikasi kata laluan ( iaitu kurang daripada 8 aksara, huruf besar, huruf kecil dan sebagainya).

Para penggodam sentiasa berperang dengan masa bukan disebabkan mereka dikejar oleh pihak berkuasa seperti dalam filem tetapi sebaik sahaja syarikat-syarikat menyedari bahawa mereka digodam, mereka akan mengubah sistem keselamatan dan memberitahu orang awam supaya menukar kata laluan mereka.

Dan ini juga sebab mengapa penggodam hanya menyerang anda sebagai orang awam. Jika anda menggunakan rangkaian WiFi di tempat awam yang tidak mempunyai kata laluan, anda sebenarnya mengundang penggodam menggodam kata laluan anda.

Sesetengah penggodam akan menyediakan "WiFi percuma" untuk mendapatkan kata laluan atau alamat e-mel.

Jika anda klik pada dokumen perkataan atau pautan dalam e-mel, ia boleh melaksanakan kod pada komputer anda, yang dikenali sebagai perisian hasad (malware) untuk menyalin semua yang anda taip termasuk kata laluan, nombor kad kredit dan sebagainya.

Dan ada juga yang menyamar sebagai sistem keselamatan Facebook atau wakil bank manakala ada yang akan membuat panggilan telefon kepada anda.

Jika mereka wakil syarikat, mereka pasti sudah mempunyai kata laluan anda. Cara ini lebih mudah berbanding menggodam.

Gunakan kata laluan yang panjang dan rumit, serta jangan gunakannya lebih daripada sekali.

Ini kerana adalah lebih sukar untuk kamus dan serangan berasaskan perkataan untuk menyelesaikan dengan cepat.

Dalam menghasilkan kata laluan, penggunaan gabungan huruf dan nombor adalah kurang penting, sebaliknya cipta kata laluan yang panjang yang mudah diingati seperti lirik lagi: "Dan tak seharusnya aku bertemu dirimu di dunia ini".

Ini akan membuatkan program menggodam terpaksa mengambil masa yang lama untuk menyelesaikannya.


Trümmerfrauen: Kumpulan Wanita Yang Membina Semula Jerman Selepas Perang Dunia Kedua

Perang Dunia Kedua menyaksikan banyaknya angka korban dan kemusnahan harta benda di negara-negara yang terlibat dalam kancah peperangan. Selepas tamatnya Perang Dunia Kedua, maka tugasan utama beralih pula kepada pembangunan semula negara-negara yang musnah teruk termasuklah negara Jerman.

Kemusnahan terhadap harta benda dan bangunan dapat dilihat dengan jelas. Serangan bom daripada tentera Kuasa Bersekutu terhadap Jerman menyaksikan banyak rumah, bangunan awam, sekolah, kilang, gereja dan pelbagai binaan bersejarah lain musnah teruk.

Sebelum proses pembinaan semula dapat dilakukan, serpihan batu dan kesan binaan ini perlulah dibuang dan dibersihkan terlebih dahulu. Ternyata ia bukanlah tugasan yang mudah memandangkan ianya terlalu banyak.

Disebabkan sebahagian besar golongan lelaki dewasa terkorban, tercedera atau ditangkap semasa zaman peperangan, maka tugasan membersihkan kesan-kesan kemusnahan ini telah diamanahkan kepada golongan wanita. Peranan dan kepentingan mereka dalam pembinaan semula Jerman sangat dipandang tinggi dan mereka ini digelar "Trümmerfrauen".

Bagi membersihkan segala serpihan daripada kemusnahan ini, kerajaan telah melantik beberapa kontraktor atau syarikat persendirian bagi menguruskannya. Syarikat-syarikat yang diberikan tugasan ini pula mengambil keputusan untuk menggunakan pekerja wanita kerana golongan ini lebih ramai dan mudah didapati ketika pasca peperangan pada waktu itu.

Selain mengutip serpihan-serpihan batu, mereka ini juga perlu meruntuhkan kesan-kesan binaan yang dianggap tidak selamat dan tidak sesuai untuk dibangunkan semula. Kesan-kesan binaan ini kemudiannya akan dirobohkan agar bahan-bahannya dapat digunakan semula sebagai bahan utama untuk membina bangunan.

Kumpulan wanita ini akan mengambil batu-bata daripada runtuhan binaan dan membersihkannya. Bahan kayu dan keluli, paip dan barangan lain yang masih dalam keadaan baik juga diambil dan diasingkan untuk digunakan semula. Debris atau bahan-bahan yang tidak digunakan pula akan dilupuskan.

Imej dan gambar-gambar wanita yang menjadi pekerja buruh membersihkan kesan-kesan kehancuran ini menjadi simbol keberaniaan wanita Jerman yang mempunyai semangat patriotisma yang tinggi dan sanggup berkorban untuk membangunkan semula negara.

Walau bagaimanapun, kajian terbaru oleh sejarawan Jerman mendapati bahawa tidak semua wanita Trümmerfrauen ini adalah sukarelawan. Ada yang terpaksa bekerja dan melakukannya kerana kemiskinan.

Sementara itu, di universiti di Freiburg, para pelajar diwajibkan untuk menyertai khidmat membersihkan runtuhan bangunaan dan binaan ini sebagai syarat sebelum dibenarkan untuk mendaftar subjek bagi pengajian mereka. Dalam kata mudah, mereka sebenarnya dipaksa.

Menurut sejarawan Jerman, Leonie Treber, golongan Trümmerfrau ini merupakan lagenda dan simbol bagi negara Jerman yang dicipta oleh kerajaan melalui kempen pemasaran yang mana memaparkan para wanita ini sedang tersenyum sambil bekerja. Golongan Trümmerfrau menjadi simbol bagi wanita Jerman yang mahu berdikari dan digambar mampu melakukan segala pekerjaan yang dilakukan orang lelaki.

Walau bagaimanapun, ramai rakyat Jerman di Jerman Barat menganggap tugasan membersihkan kesan runtuhan peperangan ini sebagai satu bentuk denda atau hukuman. Sejarawan Leonie Treber berkata di Jerman Barat, sebahagian besar tugasan ini sebenarnya dilakukan oleh lelaki dan jumlah wanita terlalu sedikit.

Namun, lain pula halnya di Berlin. Jumlah wanita yang terlibat dalam tugasan ini jauh lebih ramai daripada golongan wanita dimana lebih 60,000 orang wanita dikatakan terlibat dalam kerja-kerja pemulihan semula Jerman ini.

Apa juga pendapat sekalipun, di Jerman Barat dan Jerman Timur golongan Trümmerfrauen ini tetap dihargai oleh pihak pemerintah dan dianggap memainkan peranan besar membangunkan semula Jerman.

Malah, terdapat juga binaan arca golongan Trümmerfrauen ini dan sesetengah daripada mereka telah diberikan penganugerahan pingat atas jasa yang dicurahkan pada negara Jerman.


WHO Iktiraf 'Ketagihan Videogame' Sebagai Satu Penyakit Rasmi

Pada bulan Januari 2018, Pertubuhan Kesihatan Sedunia atau WHO memperkenalkan beberapa saranan baru bagi pakar-pakar perubatan, untuk sama-sama membantu mengiktiraf ketagihan permainan video atau 'videogame' sebagai satu bentuk penyakit rasmi.

Kumpulan pakar itu mengumumkan pada bulan Jun tahun yang sama kejayaan mereka merangka draf rancangan itu, untuk dibentangkan ketika persidangan 'International Clarification of Disease' ke 11 atau ICD-11.

Draf itu mendapat tentangan penggiat industri permainan video, kerana didakwa dilakukan tanpa kajian mendalam tentang subjek ketagihan video.

'Ketidakseimbangan permainan video' atau 'gaming disorder' diklasifikasikan oleh WHO sebagai satu corak pelakuan bermain melibatkan permainan video berbentuk digital.

Ketagihan ini mampu menyebabkan seseorang hilang kawalan diri, tidak lagi mampu membezakan keutamaan hidup serta meletakkan bermain videogame sebagai keutamaan - sehingga menjejaskan minat dan rutin harian, yang berkekalan berlaku sehingga menyebabkan wujud kesan-kesan negatif pada pelakunya.

Untuk meletakkan seseorang individu sebagai pesakit ketagihan permainan video, dia perlu menampakkan tabiat yang membuktikan videogame telah mengganggu hidupnya dalam beberapa aspek seperti aspek peribadi, kekeluargaan, sosial, pendidikan, pekerjaan dan aspek-aspek lain yang sepatutnya dilakukan - dalam tempoh minima 12 bulan.

Buat masa sekarang, kajian yang telah dijalankan menyimpulkan daripada jumlah keseluruhan pemain permainan video, hanya 3% sahaja layak dikatakan mengidap ketagihan melampau.

Walaupun secara statistiknya masih kecil, beberapa kes kajian yang dijalankan di Amerika Syarikat mendapati ketagihan videogame mampu menyebabkan kemurungan melampau terhadap mana-mana individu yang 'diberhentikan' daripada terus bermain.

Beberapa orang remaja bawah umur dalam kajian yang dijalan, direkodkan mengakui mempunyai niat untuk membunuh diri setiap kali mereka diminta berhenti. Selain itu, antara kebiasaan lain yang terjadi pada individu-individu ketagihan khasnya kanak-kanak dan remaja adalah tidak lagi mementingkan kebersihan diri, tidak lagi tidur dan pendidikan bukan lagi satu kepentingan.

Dua kes di Korea Selatan dan China pula melibatkan dua orang pemuda yang mati di depan komputer selepas bermain dalam tempoh yang terlalu lama.

Kisah paling tragik berkenaan ketagihan permainan video berlaku pada tahun 2011, apabila seorang ibu bernama Rebecca Christie membiarkan seorang anaknya yang berumur 3 tahun, meninggal dunia selepas Rebecca terlalu sibuk dengan peperangan dalam siri videogame popular World of Warcraft. Anaknya yang terlalu lapar akhirnya pengsan dan meninggal dunia, selepas cuba mengisi perut dengan pasir kucing.

Dalam insiden itu, ibu tidak bertanggungjawab tersebut direkodkan bermain videogame sejak tengahari sehinggalah 3 pagi, tanpa henti.

Berbeza dengan permainan video 10 atau 20 tahun kebelakangan ini, perisian videogame zaman sekarang memang direka untuk membuat pemainnya ketagih. Salah satu cara yang dilaporkan penyebab utama ketagihan videogame zaman sekarang adalah berkenaan sistem 'loot box' yang menjadi sumber keuntungan utama penerbit perisian.

Direka supaya setiap pemain merasa keterujaan apabila membuka mana-mana kotak, ketagihan akan datang daripada rasa puas atau kurang puas apabila melihat isi kotak digital itu. Banyak responden menyatakan perasaan itu sama seperti perasaan yang kita rasai apabila membuka hadiah, yang membezakannya adalah hadiah itu berbentuk digital.

Setelah melakukan transaksi pertama membeli loot box dengan duit sebenar, banyak pemain akan jadi ketagih sehingga hilang kawalan diri sampai ada yang sanggup berhutang - semata-mata untuk membeli banyak lagi kotak digital itu, untuk mendapatkan apa yang dihajati.

Apa yang berlaku biasanya; selepas menghabiskan ribuan ringgit membeli kotak-kotak ini, kebanyakan pemain akan ada terdetik rasa menyesal, namun mereka tidak mampu berhenti daripada meneruskan tabiat itu. DIulit rasa bimbang kerana faktor kewangan yang meruncing serta depresi kerana tiada komunikasi sosial, inilah yang akan menjadi penyebab utama seseorang boleh membunuh diri atau sekurang-kurangnya, mampu menyebabkan kecederaan pada diri sendiri.

Walaupun mendapat tentangan, langkah WHO ini pada penulis merupakan satu langkah yang tepat. Pengumuman tentang perkara ini sudah dilangsungkan pada 25 Mei 2019 dengan pengiktirafan ini akan mula berkuat kuasa pada 1 Januari 2022.

Pengkritik disarankan untuk memahami kenapa perlunya langkah ini diambil, berdasarkan kepada perkembangan kes-kes rawatan yang telah dijalankan terhadap mereka yang menghadapi masalah ketagihan permainan video.

Ekoran peningkatan jumlah kes yang semakin meruncing, langkah meletakkan 'ketagihan videogame' sebagai satu bentuk penyakit rasmi bakal membantu pakar-pakar perubatan dalam memahami risiko yang dilalui pesakit, seterusnya membolehkan rawatan yang sepatutnya diperkenalkan.

Jadi janganlah terkejut pula sekiranya ada pelajar sekolah kita nanti diberikan cuti sakit oleh doktor, bagi merawat dia daripada masalah ketagihan permainan video.


Bulatan Kematian - Kenapa Sesetengah Jenis Semut Tentera Melakukan Kamikaze

Semut tentera terbahagi kepada dua kelas iaitu semut tentera Old World dan semut tentera New World. Semut tentera Old World berasal daripada Afrika Tengah, Afrika Timur dan kawasan tropika Asia.

Manakala semut tentera New World pula berasal daripada Amerika Utara, Amerika Tengah dan Amerika Selatan. Semut tentera adalah sejenis pemangsa yang menakutkan. Mereka makan serangga, benih, minyak dan roti yang lebih kecil.

Walau bagaimanapun, semut tentera memperolehi namanya bukanlah disebabkan mereka pandai memburu tetapi daripada sifat agresif ketika mereka berbaris. Semasa proses perpindahan, semut tentera akan memotong, menggigit dan menghancurkan apa-apa halangan di laluan mereka.

Walaupun mereka berbaris dan berjalan dengan senyap, haiwan lain dapat merasai kehadiran mereka. Ini kerana semut tentera ini dapat memusnahkan habitat di sekitarnya dengan begitu cepat sekali.

Tidak seperti kebanyakan baka semut lain, semut tentera tidak membina busut yang kekal. Mereka sebaliknya membina tempat tinggal sementara dengan menyatukan mendibel (rangka) dan kaki mereka dalam formasi yang dipanggil bivouac.

Apabila mereka bersedia meninggalkan tempat tinggal sementara itu, mereka hanya menguraikan ikatan antara satu sama lain dan kemudian meneruskan perbarisan. Keupayaan dan disiplin mereka untuk berarak tanpa henti menjadi inspirasi bagi nama mereka, sama seperti kebolehan yang dimiliki oleh pihak tentera di kalangan manusia.

Seperti tentera manusia, semut tentera ini juga bertindak sebagai satu unit untuk mempertahankan diri mereka dengan lebih berkesan. Untuk menangkap mangsa pula, mereka menggunakan dua jenis serangan.

Pertama, mereka akan melakukan serangan besar-besaran di mana sejumlah semut akan mengejutkan mangsa mereka daripada hadapan. Manakala dalam serangan serbuan pula, semut tentera akan membentuk kelompok kecil dan menyerang mangsa daripada pelbagai arah.

Formasi semut tentera adalah koloni yang terbahagi kepada tiga kelompok utama iaitu permaisuri, dron dan pekerja. Permaisuri adalah semut betina yang menghasilkan telur. Dron pula adala semut jantan yang mengawan dengan koloni permaisuri, manakala pekerja pula adalah semut betina yang menangkap dan membawa balik mangsa, mengalihkan telur dan melindungi koloni.

Semut tentera dari koloni pekerja ini tidak mempunyai keupayaan untuk membentuk imej visual walaupun mereka dapat membezakan cahaya dari kegelapan. Oleh itu, mereka menggunakan deria bau untuk berjalan di laluan yang ditetapkan.

Mereka berkomunikasi dan memandu arah menggunakan pelbagai feromon yang diletakkan di atas laluan ketika berjalan. Mereka akan sesat sekiranya bau feromon itu semakin menghilang.

Setiap semut hanya mengikuti sahaja semut yang berada di hadapannya. Apabila mereka kehilangan bau feromon sebagai panduan, semut-semut ini akan berpusing dalam satu bulatan yang dipanggil sebagai ant mill.

Tidak seperti manusia, semut tentera tidak mempunyai keupayaan kognitif untuk membunuh diri. Walau bagaimanapun, semut yang tidak dapat mengikuti jejak feromon terpaksa menjadi penunjuk arah kepada semut-semut lain di belakangnya.

Sebagai contoh, semut tentera yang telah terperangkap dalam ruang tertutup sama ada secara semula jadi atau campur tagan manusia, akan berjalan dalam bulatan sehingga setiap ahli koloni mati keletihan.

Apabila sesebuah koloni semut itu berfungsi dengan baik, mereka dapat bergerak dengan lebih cekap dan jauh jaraknya. Sebagai contoh, sekiranya hasil buruan mereka berada dalam jarak 15 meter, koloni yang akan mengembara untuk mendapatkan buruan mungkin mencecah sehingga 100,000 ekor atau lebih.

Jadi apabila berlakunya satu ant mill atau bulatan kematian ini, kebolehan mereka untuk terus berjalan buat jangka masa yang lama kelihatan seperti satu peristiwa yang sangat aneh dan unik. Bulatan kematian paling lama yang dikenal pasti ialah sejauh 365 meter dalam diameter dan mengambil masa selama dua jam setengah.

Apa yang menariknya ialah, bulatan kematian yang berlaku akibat campur tangan manusia biasanya boleh dihentikan apabila terganggu. Namun, sekiranya bulatan kematian atau ant mill ini berlaku secara semula jadi, ia tidak boleh lagi dihentikan kerana semut-semut ini dalam keadaan bingung.

Dari sudut pandangan antropomorfik, ia mungkin kelihatan seperti takdir bagi semut itu untuk mati. Pada hakikatnya, ia adalah pilihan semulajadi untuk memastikan yang terselamat itu benar-benar kuat dan ia adalah untuk kepentingan koloni semut itu sendiri.

Kebolehan semut tentera untuk berkali-kali melakukan tugas dengan berkesan semasa kerja membantu memastikan kelangsungan hidup seluruh koloni. Ciri-ciri ini membolehkan mereka makan dengan cepat apabila berada dalam fasa nomad (berpindah) dan menggunakan seluruh koloni untuk memburu mangsa.

Oleh kerana keupayaan semut tentera ini berkembang secara tanpa sedar, mereka tidak boleh menyesuaikan diri apabila keadaan berubah. Mereka tiada pilihan selain menerima nasib yang telah ditentukan.


Kenapa Buah-Buahan di Jepun Sangat Mahal dan Dianggap Makanan Mewah?

Sepasang buah tembikai wangi (cantaloupe melon) baka hibrid yang ditanam khusus di bandar Yubari, Hokkaido, telah memecahkan rekod dengan bidaan bernilai 5 juta yen (RM191,200) baru-baru ini. Ia telah mengatasi rekod terdahulu iaitu 3.2 juta yen pada tahun 2018. Buah tembikai wangi istimewa ini terkenal kerana isinya yang berwarna jingga, lembut dan rasanya yang sangat manis.

Pembida bertuah tersebut merupakan syarikat minuman terkemuka yang berpangkalan di Tokyo iaitu Pokka Sapporo Food & Beverage Ltd. Menurut Presiden syarikat, Yoshihiro Iwata, bidaan itu dibuat bersempena ulang tahun ke-10 syarikat sejak mula melancarkan air soda berperisa tembikai wangi. Disebabkan syarikat itu mula diasaskan di Sapporo, mereka ingin membalas budi dengan memberikan sesuatu kembali pada Hokkaido.

Buah tembikai wangi yang dibeli itu akan dipamerkan di Sapporo Dome dan Lapangan Terbang Chitose di Hokkaido sebelum diambil semula untuk menjalankan analisis warna serta bau untuk pembangunan produk-produk baru syarikat tersebut.

Jepun sememangnya dikenali di seluruh dunia dengan penghasilan produk yang 'rare' dan berkualiti premium seperti daging Kobe, anggur Ruby Roman, cendawan Matsutake dan susu Nakazawa.

Namun, mungkin ramai yang tertanya-tanya mengapakah kebanyakan buah di Jepun dijual pada harga yang sangat mahal. Membeli buah-buahan di sana terasa seolah-olah membeli barangan kemas. Sebiji tembikai empat segi sama di kedai buah premium bernilai sama seperti 36 biji tembikai biasa. Epal Sekai-ichi yang membawa maksud "terbaik di dunia" boleh mencecah sehingga RM105 sebiji. Begitu juga dengan buah tembikai wangi Yubari yang kebiasaannya dijual pada harga antara 4,000 yen (RM153) sehingga 10,000 yen (RM382).

Harga-harga tersebut merupakan harga yang 'biasa' dan boleh didapati dengan mudah. Walau bagaimanapun, harga buah-buahan ini akan melambung tinggi semasa lelongan diadakan bagi hasil tuaian pertama pada setiap kali musim.

Buah merupakan satu cabang perniagaan yang besar dan amat serius di Jepun. Penanam mengambil masa bertahun-tahun untuk membiakkan buah-buahan yang bersaiz besar dan berbentuk aneh supaya dapat dijual kepada pelanggan daripada golongan elit.

Menurut seorang pemilik kedai buah, Okuda Nichio, proses untuk mendapatkan bentuk sempurna sebiji strawberi yang diinginkannya amat sukar. Dia mengambil masa selama 15 tahun sebelum berjaya berada di tahap kini. Buah strawberi Bijin-hime (bermakna "puteri cantik") yang ditanam sendiri oleh Nichio mengambil masa 45 hari sebelum boleh dituai. Setiap tahun, dia hanya menjual sekitar 500 biji strawberi terpilih bersaiz bola tenis yang bernilai 500,000 yen sebiji (RM19,000).

Penduduk Malaysia mungkin sudah terbiasa membeli buah dengan harga murah kerana ia sering dijadikan pencuci mulut dan snek harian. Kita membeli buah kerana ingin menikmati kemanisan selain mendapat faedah daripada kandungan nutrisinya yang tinggi. Harga buah-buahan tempatan rata-rata masih dalam kategori mampu dimiliki dan tidak banyak berbeza berbanding sayur-sayuran.

Walau bagaimanapun, budaya di Jepun menganggap buah sebagai sesuatu yang bersifat spiritual dan sering dijadikan hadiah sebagai tanda penghargaan, ucapan tahniah atau sekadar ingin mengambil hati orang yang dihormati. Dalam erti kata lain, ia seumpama memberi hadiah berbentuk sekotak coklat mewah yang boleh menunjukkan status atau kedudukan si pemberi atau penerima.

Tambahan pula, dikatakan orang Jepun sering makan menggunakan mata terlebih dahulu. Jadi, setiap biji buah yang ingin dihadiahkan perlu dipersembahkan dengan sebaik mungkin. Misalnya, setiap biji strawberi tidak bercacat kebiasaannya dijual dalam bekas mirip kotak barangan kemas manakala buah tembikai pula dibalut setiap satu sebelum diletakkan di dalam kotak kayu yang penuh dengan hiasan.

Jadi, tidak hairanlah apabila potongan buah-buahan premium ini juga dihidangkan di penghujung santapan golongan atasan yang dipanggil kaiseki. Status tinggi santapan diraja ini bermakna buah yang dipilih juga perlu berstatus dan berkualiti tinggi. Ia perlu sempurna dari segi bentuk, rasa dan tekstur serta tidak mempunyai sebarang cela.

Selain daripada status buah itu sendiri yang dilihat mewah, badan pengawalseliaan kebangsaan iaitu Koperasi Pertanian Jepun juga telah menetapkan pelbagai syarat bagi saiz, warna dan rasa buah yang boleh dibeli daripada petani sebelum dijual kepada orang ramai.

Keluasan tanah untuk aktiviti penanaman buah juga tidak begitu banyak disebabkan tanah Jepun yang dirangkumi sehingga 80% kawasan pergunungan. Banyak ladang buah di Jepun diusahakan oleh perniagaan keluarga atau syarikat berskala kecil. Kebiasaannya, penanaman buah di Jepun melibatkan proses intensif buruh dan kerja yang sangat rumit.

Untuk memberikan anda gambaran betapa 'rumit'nya proses penanaman buah ini, kita ambil contoh mudah penanaman buah tembikai wangi (muskmelon) menggunakan kaedah Shizuoka. Dari peringkat awal, petani akan memilih biji benih yang terbaik untuk ditanam di dalam rumah hijau. Sebaik sahaja benih bercambah, putik yang tidak memenuhi standard akan dibuang dan proses pendebungaan seterusnya dibuat sendiri dengan tangan menggunakan berus lukisan.

Apabila buah mula kelihatan, hanya yang terbaik akan dipilih. Setiap satu jalaran hanya ditinggalkan sebiji buah sahaja supaya ia tidak perlu berebut menyerap zat makanan dengan buah-buah lain.

Buah tembikai wangi yang berjaya tiba ke peringkat ini akan menerima layanan yang lebih istimewa sebelum ia menjadi ranum. Seutas tali diikat di bahagian tangkai buah agar ia tidak jatuh sebelum dituai. Jalaran juga akan dicantas supaya berada pada paras yang sama tinggi. Setiap buah kemudian dipakaikan 'topi' hitam yang diperbuat daripada plastik untuk mengelakkan terkena selaran matahari.

Akhir sekali setiap biji buah ini akan menerima urutan khas menggunakan tangan yang dipakaikan sarung tangan putih. Urutan ini dilaporkan dapat membentuk sebiji buah yang sempurna, memberikan kulit luar yang mulus selain merangsang rasa isi buah yang manis.

Menurut Masaomi Suzuki yang merupakan seorang pengusaha kebun buah, dia dan ahli keluarganya tidak pernah pergi bercuti bersama kerana seseorang perlu tinggal di kebun untuk memerhatikan hasil tanaman.

Kedai buah mewah Sembikiya di Tokyo mengatakan bahawa merekalah yang bertanggungjawab mempopularkan budaya pemberian buah sejak dahulu lagi. Pada tahun 1834, isteri seorang samurai dengan bijak telah mengubah dan menaik taraf kedai buah murah milik keluarga menjadi sebuah kedai yang premium. Dia hanya memilih buah-buahan yang terbaik, tanpa sebarang kotoran atau kecacatan untuk menarik golongan pembeli yang ingin mengambil hati ketua mereka.

Apabila buah tembikai wangi yang ditanam sudah bersedia untuk dituai dan dijual, pihak Sembikiya tidak akan membeli kesemuanya terus dengan sewenang-wenangnya. Setiap biji buah akan dinilai dari segi bentuk bulat, 'selok-belok' corak di permukaan buah, kemanisan dan bau. Dilaporkan hanya sekitar 3% daripada hasil tuaian buah tembikai wangi dianggap berkualiti tinggi dan hanya beberapa biji sahaja daripada jumlah itu akan berjaya mendapat tempat di rak jualan Sembikiya.

Jika anda berkunjung ke Jepun dan tidak mampu membeli buah premium di Sembikiya, anda masih boleh mencari buah yang tidak begitu mahal dengan melawati kawasan-kawasan kampung. Carilah buah yang sedang dalam musim, misalnya : buah ara, nashi, anggur dan pisang kaki pada musim luruh; mandarin dan epal pada musim sejuk; strawberi dan amanatsu pada musim bunga; buah pic dan ansu semasa musim panas.

Selain itu, anda juga boleh membeli di pasar-pasar yang banyak menjual buah yang 'kurang sempurna.'


Bagaimana Sebuah Tasik Boleh Meletup dan Mengorbankan 1,700 Orang - Letusan Limnic

Apabila memikirkan tentang sesebuah tasik, kita pasti akan mengaitkannya dengan pemandangan indah dan suatu tempat untuk melepaskan stress. Namun, tiga buah tasik di Afrika Barat ini tidaklah seperti apa yang anda sangkakan.

Ketiga-tiga buah tasik ini mempunyai risiko untuk meletus secara tiba-tiba dan boleh membunuh banyak banyak manusia, haiwan dan tumbuh-tumbuhan dalam jarak beberapa kilometer di sekelilingnya.

Letupan tasik yang digelar sebagai "Letusan Limnic" ini mempunyai kaitannya dengan letusan gunung berapi dengan beberapa berbezaan utama. Antara perbezaan paling ketara ialah Letusan Limnic ini tidak menjurus kepada aliran lava atau awan debu.

Sebaliknya, letusan ini menghasilkan awan karbon dioksida yang besar terhasil daripada dasar tasik. Memandangkan ia lebih berat berbanding udara, gas toksik ini akan turun ke kawasan yang rendah dan serta-merta akan memberikan kesan kepada apa sahaja yang berada dalam laluannya.

Satu-satunya tanda amaran yang diberikan ialah letupan kuat ketika gas itu dilepaskan dari tasik berkenaan. Beberapa orang mangsa melaporkan terhidu bau yang aneh, di mana ahli sains mengaitkannya dengan asap gunung berapi seperti sulfur.

Peristiwa maut yang pertama seumpama ini direkodkan berlaku di Tasik Monoun, yang meletus pada tahun 1984 dan membunuh 37 orang dan banyak haiwan.

Dua tahun kemudian pada 21 Ogos 1986, Tasik Nyos yang terletak di kawasan yang mempunyai lebih ramai penduduk telah meletus. Dalam kejadian kali ini, seramai 1,700 orang telah terkorban dan lebih daripada 3,500 haiwan ternakan mati.

Awan karbon dioksida berwarna putih yang terhasil daripada letupan itu dianggarkan sebanyak 1.6 juta tan dan menjulang sehingga 160 kaki tinggi. Gas beracun itu telah terbang ke kampung-kampung berhampiran dan kadar toksiknya dianggarkan berjumlah 6-8 peratus (jumlah normal dalam udara ialah 0.04 peratus).

Gas itu telah menyebabkan penduduk tidak sedarkan diri dan meninggal dunia serta-merta. Kebanyakan mangsa ketika itu tidak menyedari kejadian yang berlaku dan menjalani kehidupan seharian seperti biasa sebelum mereka kehilangan nyawa.

Walau bagaimanapun, terdapat juga penduduk yang terselamat daripada Letusan Limnic ini. Mereka bernasib baik kerana tinggal di kampung di kawasan yang lebih tinggi di mana gas beracun itu hanya melalui kawasan yang lebih rendah sahaja.

Walaupun hanya dua kejadian sahaja yang direkodkan, tetapi saintis percaya ia pernah berlaku beberapa kali sebelum ini. Para saintis telah menemui bukti bahawa kepupusan besar-besaran telah berlaku di bahagian bawah tasik.

Tambahan pula, orang asli yang mendiami kawasan itu percaya bahawa tasik dan mata air berdekatan sebagai "berhantu". Ini kerana banyak haiwan seperti katak dan burung yang berada berhampiran tasik dan mata air itu mati. Kini saintis telah menemui penjelasan ilmiah tentang mengapa ia terjadi.

Namun, mengapa kejadian ini berlaku masih lagi tidak dikenal pasti. Para saintis telah menentukan bahawa terdapat isyarat tertentu sebelum Letusan Limnic berlaku. Pertama, tasik-tasik ini terletak di Laluan Gunung Berapi Cameroon (salah satu gunung berapi terbesar Afrika).

Kedua, terdapat ruang magma yang besar di bawah tasik-tasik yang menghasilkan gas gunung berapi yang boleh memasuki tasik. Oleh kerana tasik-tasik itu sangat dalam seperti Tasik Nyos yang mempunyai kedalaman 200 meter dan dikelilingi oleh tebing curam, terdapat tekanan air yang mencukupi untuk menahan gas-gas di dasarnya.

Kerana kawasan itu beriklim tropika dan bersuhu panas sepanjang tahun, air tasik itu tidak bercampur dengan gas di bawahnya seperti tasik yang berada di kawasan suhu bermusim. Ini kerana tasik di kawasan suhu bermusim boleh melepaskan gas bertoksik ini secara sedikit demi sedikit.

Tasik di kawasan ini sama seperti sebuah botol air soda yang besar. Apabila ia digoncang dan dibuka secara tiba-tiba, gas yang berada di dalamnya akan meletus keluar.

Para saintis masih lagi tidak tahu dengan tepat apa yang mencetuskan letusan itu. Mungkin tardapat gempa bumi atau letusan gunung berapi di dasar tasik. Mungkin juga terdapat tanah runtuh yang mengalihkan air di bahagian atas tasik, menyebabkan gas-gas di bahagian bawah memancut keluar.

Tanpa mengetahui sebab-sebab sebenar, terdapat kebimbangan bahawa kejadian itu boleh berlaku lagi. Kini perhatian khusus diberikan kepada Tasik Kivu, di mana dua juta orang yang tinggal di sekitarnya berhadapan dengan risiko.

Beberapa langkah berjaga-jaga telah dibuat untuk mencegah Letusan Limnic daripada berlaku lagi. Setakat ini apa yang diusahakan kelihatan berhasil kerana lebih daripada 30 tahun ia tidak berlaku.

Langkah-langkah pencegahan ini termasuklah memasang paip penyejuk di dalam tasik untuk melepaskan gas di dalamnya secara perlahan-lahan. Terdapat juga kemungkinan di masa hadapan untuk menukar gas-gas ini sebagai bahan bakar di kawasan bandar. Ini adalah salah satu contoh terbaik untuk menukar liabiliti menjadi aset.


Sejarah Permulaan Sistem Pemanduan Sebelah Kiri dan Kanan Jalan

Di Malaysia, kita mengamalkan sistem pemanduan sebelah kiri jalan. Negara-negara berjiran seperti Singapura, Indonesia dan Thailand juga menggunakan sistem pemanduan yang sama jadi sekiranya kita melancong ke sana, ianya tidaklah menjadi kesukaran untuk memandu di negara-negara tersebut.

Walau bagaimanapun, tidak semua negara di dunia menggunakan sistem pemanduan sebelah kiri. Negara seperti Amerika Syarikat dan majoriti negara lain di dunia ini sebenarnya mempraktikan dan menggunapakai sistem pemanduan sebelah kanan.

Jadi, sekiranya anda memandu di negara-negara ini, ianya akan menimbulkan sedikit kesukaran dan kekeliruan.

Sistem pemanduan sebelah kiri dan kanan jalan ini juga dirujuk sebagai Left-hand traffic (LHT) dan right-hand traffic (RHT). Untuk makluman, sebanyak 165 buah negara di dunia sebenarnya menggunakan sistem pemanduan RHT sementara selebihnya adalah menggunakan sistem trafik LHT.

Dari segi peratusan pula, negara yang memandu sebelah kiri (LHT) meliputi hanya 1 per 6 daripada keluasan di bumi. Pada tahun 1919, 104 buah negara atau wilayah di muka bumi ini menggunapakai sistem pemanduan sebelah kiri jalan manakala selebihnya menggunakan sistem pemanduan sebelah kanan. Namun, menjelang 1986, 34 buah negara telah bertukar ke sistem pemanduan sebelah kanan atas sebab-sebab tertentu.

Para sejarawan berpendapat penggunaan sistem pemanduan sebelah kiri ini bermula sejak dari zaman empayar Roman lagi dan mula tersebar ke seluruh pelusuk Eropah. Bagi penunggang kuda dan yang membawa kereta kuda, mereka gemar menggunakan bahagian kiri jalan.

Hal ini disebabkan majoriti manusia menggunakan tangan kanan sebagai tangan dominan, maka ia akan memudahkan mereka memegang pedang ketika sedang menunggang kuda bagi tujuan mempertahankan diri. Oleh itu, para penunggang kuda akan menunggang kuda di sebelah kiri jalan untuk "memaksa" kenderaan yang datang daripada arah bertentangan datang daripada arah kanan mereka.

Sistem pemanduan sebelah kiri ini telah digunakan secara meluas di British sebelum mereka mengaplikasikannya di negara-negara yang dijajah. Pada masa kini, sebahagian besar negara-negara bekas jajahan British yang dikenali sebagai negara Komanwel seperti Malaysia, Brunei dan Singapuran masih menggunakan sistem pemanduan ini.

Walau bagaimanapun, terdapat juga beberapa buah negara Komanwel seperti Kanada yang telah menukar ke sistem pemanduan sebelah kanan atas sebab tertentu.

Penggunaan sistem pemanduan sebelah kiri di negara Jepun pula sedikit unik. Negara ini tidak pernah dijajah British namun ianya telah menggunapakai sistem ini secara tidak rasmi semenjak tahun 1872. Semuanya berpunca daripada pembinaan projek kereta api yang pertama di Jepun.

Pada ketika itu, Jepun telah mendapatkan bantuan teknikal daripada British untuk membina sistem kereta apinya yang pertama. Disebabkan kepakaran dari British digunakan, segala sistem kereta api tersebut telah dibina berdasarkan sistem pemanduan di British. Namun, ianya mengambil hampir setengah abad lamanya sebelum sebelum sistem pemanduan sebelah kiri ini digunakan secara rasmi di Jepun dan ditulis dalam undang-undang jalan raya disana.

Sistem pemanduan sebelah kanan jalan pula dikatakan bermula di Amerika Syarikat pada tahun 1700-an. Ketika itu, para petani mula menggunakan gerabak beroda yang besar untuk membawa hasil-hasil tanaman. Kerana saiznya yang besar, biasanya gerabak ini akan ditarik oleh beberapa ekor kuda.

Kebiasaannya gerabak besar ini tidak mempunyai tempat duduk dan pemandunya akan duduk di kuda sebelah kiri belakang. Disebabkan individu yang mengawal kenderaan ini duduk di sebelah kiri, biasanya dia mahukan kenderaan lain yang datang daripada arah bertentangan datang daripada sebelah kiri bagi memudahkannya melihat dengan lebih jelas.

Oleh itu, mereka akan bergerak menggunakan sebelah kanan jalan bagi "memaksa" kenderaan daripada arah bertengangan datang daripada sebelah kirinya. Alasan yang sama juga menyebabkan beberapa buah negara lain turut menggunakan sistem pemanduan sebelah kanan jalan seperti Amerika Syarikat.

Revolusi Perancis pada tahun 1789 pula telah menyebabkan sistem pemanduan sebelah kanan jalan ini digunakan secara meluas di lebih banyak tempat terutamanya di negara-negara Eropah.

Penggunaan sistem pemanduan kiri atau kanan di hampir semua negara pada awalnya sememangnya berkait rapat dengan sejarah negara tersebut. Walau bagaimanapun, dalam sesetengah kes terdapat juga negara yang mengambil keputusan untuk menukar sistem pemanduan dari sebelah kiri ke kanan, dan sebaliknya.

Contoh mudah adalah Kanada. Walaupun merupakan negara bekas jajahan British, negara ini telah mengambil keputusan bertukar ke sistem pemanduan sebelah kanan pada tahun 1920. Keputusan ini diambil bagi memudahkan urusan keluar masuk rakyatnya ke negara jiran mereka iaitu Amerika.

Negara Sweden juga telah menukar sistem pemanduan di negara mereka pada tahun 1967. Pada pagi hari pertama pertukaran tersebut, telah terjadi huru hara di seluruh negara dan hari ini dikenali sebagai "Dagen H". Untuk tujuan pertukaran ini, kerajaan telah membelanjakan sebanyak $120 juta untuk perlbagai kos seperti pertukaran dan tanda jalan dan lampu isyarat.

Walaupun ramai rakyat yang menentangnya, pertukaran ini diambil memandangkan jiran-jiran negara ini seperti Finland dan Norway menggunakan sistem pemanduan sebelah kanan. Dengan pertukaran ini, ia akan memudahkan urusan keluar masuk rakyat dan penduduk negara jiran ke negara ini.

Selain itu, kebanyakan kereta yang dijual di Sweden juga diimport dari Amerika Syarikat yang memandu di sebelah kanan jalan. Oleh itu, pertukaran ke sistem pemanduan sebelah kanan itu secara tidak langsung dapat mengurangkan kadar kemalangan di negara tersebuet.

Sekiranya anda seorang rakyat Malaysia yang sudah biasa memandu di sebelah kiri, anda mungkin akan mengalami sedikit kesukaran apabila memandu di negara-negara yang menggunakan sistem pemanduan sebelah kanan. Kesalahan yang biasa dilakukan adalah tersilap masuk simpang. Namun, selepas beberap ketika ianya akan menjadi kebiasaan.


Adakah Individu Dengan Memori Fotografi Benar-Benar Wujud?

Pada Oktober 2006, seorang warga Jepun berusia 59 tahun, Akira Haraguchi telah mencipta rekod dunia yang membuatkan nama beliau tersenarai dalam buku Rekod Dunia Guinness.

Apa yang dilakukan beliau adalah membacakan nombor perpuluhan pi (π) sebanyak 83,431 digit. Rekod itu dilakukan selama 16 jam bermula pukul 9 pagi sehingga pujul 1.28 pagi keesokan harinya.

Pasti anda berfikiran bahawa beliau mempunyai ingatan fotografi, kan? Menurut bukti yang ada, adalah mustahil untuk mengingati semula imej dengan ketepatan yang hampir sempurna.

Tetapi bagi sesetengah orang, mereka mempunyai ingatan yang sangat luar biasa. Bagi jaguh catur, mereka boleh menewaskan beberapa orang lawan dengan mata tertutup.

Ada orang yang mampu menghafal susunan dek kad hanya dalam masa seminit. Namun, individu yang mempunyai ingatan Herculean mahir dalam tugasan yang lebih hebat.

Alan Searleman, seorang profesor psikologi di St. Lawrence University di New York, mengatakan pengimejan eidetik hampir-hampir menjadi ingatan fotografi.

Apabila ditunjukkan imej yang tidak dikenali selama 30 saat, individu dengan ingatan "eidetik" dapat menerangkan imej tersebut dengan jelas. Sebagai contoh, berapa banyak kelopak pada bunga di taman.

Mereka melaporkan "melihat" imej itu dan mata mereka seolah-olah mengimbas imej ketika mereka menghuraikannya apa yang ada dalam gambar.

Kadang-kala, sudah tentu berlaku kesilapan dalam laporan mereka dan ketepatan dalam mengingati imej tersebut memudar selepas hanya beberapa minit.

"Jika mereka benar-benar mempunyai ingatan 'fotografi' secara semulajadi, mereka tidak akan melakukan sebarang kesalahan," kata Alan Searleman.

(Stephen Wiltshire, lelaki autistik yang mampu melukis bandar dengan hanya sekali pandang)

Walaupun manusia boleh memperhebatkan ingatan mereka melalui latihan dan trik, namun mereka dengan memori eidetik dilahirkan secara semulajadi.

Keupayaan ini tidak mempunyai kaitan dengan ciri-ciri lain seperti kecerdasan yang tinggi.

Kanak-kanak lebih cenderung mempunyai ingatan eidetik berbanding orang dewasa, namun mereka mula kehilangan keupayaan ini selepas usia 6 tahun kerana mereka belajar untuk memproses maklumat lebih abstrak.

Walaupun ahli psikologi tidak tahu mengapa kanak-kanak kehilangan keupayaan ini, kehilangan kemahiran ini mungkin sesuatu yang baik. Ini kerana jika manusia mengingati setiap imej, maka amat sukar untuk melalui kehidupan seharian.


6 Kereta Api Paling Pelik Pernah Dihasilkan

Sejak penciptaan enjin stim pertama, kereta api telah mengalami revolusi yang sangat menakjubkan. Ia menjadi antara salah satu pengangkutan terpenting dan paling efisyen di dunia.

Terdapat pelbagai jenis dan bentuk kereta api di seluruh dunia dan masing-masing mempunyai tujuan serta kelebihan tersendiri.

iluminasi.com kongsikan 6 kereta api paling pelik dan menarik pernah dicipta.

Kenderaan berlandaskan kusyen ini tidak pernah mencapai tahap pengeluaran komersial. Aérotrain dibuat di Perancis dari tahun 1965 hingga 1977 dan dipanggil kereta api hover.

Penciptaannya bertujuan untuk mengubah pengangkutan kereta api awam di Perancis. Untuk mengelakkan sebarang rintangan, kereta api ini bergerak di atas udara.

Ia boleh melakukan perjalanan yang luar biasa tanpa sebarang kerumitan dan perbelanjaan yang tinggi.

Aérotrain dibangunkan lebih seperti pesawat berbanding kereta api. Disebabkan kagum dengan konsep ini, industri Rohr di AS amat kagum dengan konsep ini dan mereka menggunapakai teknologi itu pada tahun 1969.

Prototaip terakhir yang dipanggil Aerotrain 180 mencipta rekod dunia pada tahun 1979 dengan kelajuan 418 kmh dan kelajuan maksimum 430 kmh.

Bennie Railplane adalah sejenis kereta api yang dicipta oleh George Bennie.

Ia bergerak di atas trek "tergantung" dan dipandu ke hadapan oleh kipas.

George membina trek percubaan sejauh 229 meter dengan kereta api tunggal sebagai demo.

Hasratnya adalah untuk membuatkan kereta api ini berfungsi di atas trek biasa. Ia boleh mencapai kelajuan 193 kmh dan menawarkan pilihan yang pantas bagi perkhidmatan surat dan barangan mudah rosak.

M-497 yang juga dikenali sebagai Black Beetle adalah kereta api eksperimen yang dikuasakan oleh enjin jet.

Ia dibangunkan dan diuji di Amerika Syarikat pada tahun 1966, menggunakan dua enjin jet GE J47-19.

Percubaan yang dilakukan berjaya dan kereta api ini kelajuan mencapai 296 kmh. Rekod ini masih kekal di Amerika Syarikat pada hari ini untuk kategori kereta api.

Walaupun ia murah untuk dibina dan berfungsi dengan baik, projek itu tidak dianggap sebagai projek komersil berdaya maju.

Black Beetle terus berkhidmat di Penn Central walaupun selepas enjin jetnya dikeluarkan sehingga ia bersara pada tahun 1977.

Kereta api ini terdiri daripada kereta api di trek yang ditarik oleh kuda. Kereta api ini wujud sebelum kereta api berkuasa stim.

Kelebihannya adalah keupayaan untuk mengangkut beban besar dengan jumlah kuda yang sama.

Sehingga permulaan revolusi perindustrian, tren ini berjalan di atas landasan yang diperbuat dari kayu. Kemudiannya, penambahan sekeping besi yang rata di trek menjadi satu perkara biasa.

Ini menyebabkan penggelek kayu haus dengan lebih cepat dan akhirnya digantikan dengan roda besi.

Walaubagaimanapun, rel kayu tidak cukup stabil dan ia akan tergelincir disebabkan oleh gerabak. Oleh itu, keseluruhan landasan keretapi diganti dengan besi.

Monorel Brenna adalah monorel yang distabilkan secara gyro yang menggunakan rel tunggal. Monorel ini dibina ke skala penuh dan ia berfungsi dengan sempurna pada awal abad ke-20.

Rel yang sama telah dibangunkan di Amerika Syarikat pada tahun 1962. Walau bagaimanapun, ia tidak pernah mencapai pengeluaran komersial.

Kelebihan yang dimiliki monorel ini adalah mampu mengatasi had kelajuan di selekoh tajam, namun ia juga perlu dikuasakan oleh giroskop untuk kekal tegak.

Juga dikenali sebagai kereta api zeppelin, ia merupakan sebuah kereta api eksperimen yang kelihatan seperti pesawat udara Zeppelin.

Schienenzeppelin digerakkan menggunakan kipas pusar di bahagian belakang dan boleh mencapai kelajuan 230 kmh.

Kelajuan ini mencipta rekod dunia kelajuan darat untuk kereta api dikuasakan petrol.

Ia mula dibina pada 1930 di Hannover-Leinhausen dengan ukuran panjangnya 25.85 meter dan tinggi 2.8 meter.

Schienenzeppelin pada asalnya dibina menggunakan 2 enjin pesawat petrol BMW IV 6 silinder.

Hanya satu unit sahaja yang dihasilkan dan disebabkan oleh kebimbangan keselamatan, ia telah dirombak pada tahun 1939.


6 Sistem Operasi Komputer (OS) Ciptaan Anak Malaysia Yang Pernah Popular

Berikutan sekatan yang dikenakan oleh Amerika Syarikat, Huawei bakal melancarkan sistem operasi sendiri yang diberi nama HongMeng OS.

Bercakap tentang sistem operasi, rakyat Malaysia juga tak kurang hebatnya dalam bidang IT di mana mereka telah mencipta beberapa sistem operasi satu ketika dahulu.

iluminasi.com kongsikan 6 sistem operasi komputer ciptaan anak Malaysia yanggpernah popular suatu ketika dahulu.

Otakux adalah distro Linux berdasarkan Ubuntu dan Linux Mint menggunakan repositori ubuntu Lucid Lynx dan Isadora Linux Mint.

"Otaku" istilah Jepun yang digunakan untuk merujuk kepada orang yang mempunyai minat obsesif dalam anime, manga dan permainan video.

Otakux, gabungan perkataan dari Otaku dan Linux, telah dilancarkan buat kali pertama menggunakan gabungan nama Aniota dari Anime dan Otaku.

Sistem ini sangat bersesuaian dengan peminat anime di seluruh dunia. Ia datang dengan tema custom dan termasuk sokongan untuk kebanyakan format media yang menakjubkan.

Myrinix adalah sistem operasi berpusat pintar untuk kegunaan rumah. Ciri utamanya adalah keupayaan untuk menyambungkan TV plasma atau skrin LCD besar ke pelayan pusat yang boleh merakam dan memainkan DVD atau melayari Internet di skrin besar.

Myrinix adalah CD LIVE berdasarkan Debian GNU / Linux dan sidux.

Perkongsian video menggunakan teknologi NX juga boleh dilakukan di mana anda boleh bermain dan menonton filem yang berbeza menggunakan PC atau PDA yang berbeza di rumah.

CD LIVE ini juga dilengkapi dengan program video yang membolehkan anda menyiarkan video atau muzik ke seluruh rangkaian.

Dengan bantuan teknologi NX, anda boleh mempunyai PC tanpa cakera yang menghubungkan ke pelayan secara langsung untuk berkongsi aplikasi dan fail.

Pelayan boleh memainkan filem di TV Plasma anda semasa anda sedang menulis dokumen dengan OpenOffice menggunakan PC tanpa cakera yang disambungkan ke pelayan.

TrianceOS adalah sistem operasi seperti UNIX dengan sumber terbuka dan berciri penuh yang berasal dari FreeBSD 5. ia adalah Sistem Operasi penuh yang serupa dengan penggunaan sistem operasi biasa oleh kebanyakan komputer.

Tetapi cirinya dianggap lebih mantap, berskala, bersepadu, dipercayai dan dipercayai kerana ia berasal dari FreeBSD, sistem operasi seperti UNIX®.

OS Triance menawarkan anda teknologi pengkomputeran yang terbaik dari sistem kelas enterprise kepada desktop anda.

Dengan semua operasi mesra pengguna ditambah dengan KDE Desktop Manager berbanding dengan sistem pengendalian yang lain, anda boleh melakukan pemasangan, konfigurasi dan menaik taraf / mengemaskini dengan mudah!

Ketika ini, TrianceOS berfungsi pada Intel i386 dan merupakan satu sistem yang sangat bersepadu.

My1OS adalah nama asal FiMOS sebelum ia melalui penjenamaan semula kepada FiMOS. Bagi yang tak tahu, FiMOS merupakan sebuah distro Linux berasaskan Ubuntu.

My1OS dibangunkan berasaskan Debian dan menggunakan persekitaran dekstop GNOME sebagai platformnya.

FiMOS adalah ciptaan rakyat Malaysia dan ia membawa maksud "The First Malaysian Operating System". Akan tetapi, nama ini adalah tidak sesuai kereana FiMOS bukanlah Linux Malaysia yang pertama.

Ia membawakan pelbagai aplikasi seperti mana distro-distro Linux yang lain, termasuk Empathy IM, Mozilla Firefox, Google Chrome, dan Gyachi (sebagai ganti Yahoo! Messenger).

Apa yang menariknya adalah ianya turut menyokong perantian jalur-lebar mudah-alih melalui my1broadband Dialer dan juga Vodafone Mobile Connect yang didatangkan bersama-sama dengannya.

Walaupun tak sehebat dan sepopular Windows 7, Mac OSX Snow Leopard, Fedora, Ubuntu Linux dan sebagainya, namun sistem operasi hasil ciptaan anak Malaysia yang diberi nama Oshirix ini agak mengagumkan.

Sistem operasi ini dibina sendiri oleh anak tempatan yang menggunakan nama samaran iaitu "Mambang".

Mambang telah melancarkan Oshirix versi terbaru yang diberi nama Oshirix Squeeze. Secara default, sistem operasi ini menggunapakai persekitaran dekstop LXDE yang tersangat pantas dan ringan.

Bagi komputer lama yang sering tersekat menggunakan Windows XP, Oshirix Squeeze dilihatkan sebagai penyelamat kerana penggunaan memori ketika mod "standby" hanyalah sekitar 70MB sahaja.

Illume OS ialah pengagihan Linux Debian berdasarkan sumber bebas dan terbuka yang direka khas untuk digunakan oleh komputer riba dan komputer pelajar.

Ia dicipta oleh anak Malaysia bernama Clarence Siew, yang mana kini dipercayai tinggal di Melbourne, Australia.

Sistem operasi Linux yang sangat cekap, ringan, stabil dan fleksibel ciptaan rakyat Malasia ini menyokong kedua-dua platform perkakasan 32 dan 64 bit serta imej ISO dan DVD Live tersedia dalam kedua-dua seni bina.

1. Ia merupakan pengagihan Debian berasaskan Linux yang sangat baik dan stabil dengan koleksi program perisian pra-pasang yang menakjubkan .

2. Ia sangat sesuai bagi golongan pelajar dan profesional pendidikan kerana ia membantu untuk menyiapkan sebahagian besar tugas yang dilakukan dengan usaha yang sangat minimum dan kos yang rendah.

3. Mudah dipasang dan berfungsi dengan sempurna pada sistem perkakasan yang rendah dengan RAM 512MB.

4. Stok aplikasi yang dipasang termasuk klien pemindahan fail gFTP, ClamAV antivirus, pelayar web Chromium dan pemain muzik GNOME.

5. Ia didatangkan bersama dengan alat keselamatan yang dibina seperti Fail2Ban dan PortSentry untuk melindungi sistem dari DOS dan serangan rangkaian lain.

Clarence Siew mempunyai saluran Youtube, anda boleh rujuk pautan ini: Clarence Siew


Kisah Pengasas Huawei Yang Bermula Dengan Modal Kecil Sehingga Jadi Jutawan - Ren Zhengfei

Apabila pengasas dan presiden Huawei, Ren Zhengfei menubuhkan syarikatnya pada tahun 1987 dengan hanya 21,000 yuan yang bersamaan dengan RM27,650.

Tanpa pengetahuannya, syarikat yang dibina dengan modal yang tak seberapa itu bakal menjadi gergasi telekomunikasi yang membuatkan Ren Zhengfei menjadi salah seorang manusia terkaya di dunia.

Syarikat ini beribu pejabat di Shenzhen, Guangdong dan merupakan pengeluar peralatan telekomunikasi terbesar di dunia. Pada mulanya ia ditubuhkan sebagai sebuah syarikat swasta.

Dengan kekayaannya yang dianggarkan kira-kira RM7.12 bilion, syarikatnya kini mempunyai kakitangan seramai 180,000 orang di seluruh dunia dan perolehan tahun ini dijangka mencecah RM524 bilion.

Ren seorang yang sukakan kehidupan tenang dan bebas dari gangguan pihak media namun dalam beberapa minggu terbaru ini beliau dilihat bertemu dengan wartawan.

Beliau bertindak sedemikian demi mempertahankan syarikatnya di tengah-tengah tekanan daripada Amerika Syarikat dan negara-negara lain yang bimbang akan keselamatan disebabkan oleh peranan Huawei dalam menghasilkan rangkaian 5G diseluruh dunia.

Ren memberitahu bahawa beliau sanggup menutup syarikatnya daripada melakukan sesuatu yang merosakkan kepentingan pelanggan mereka. Huawei menyokong Parti Komunis China namun menurut Ren, beliau tidak akan melakukan sesuatu yang boleh membahayakan negara lain.

Ren lahir pada tahun 1944 dan menyambung pengajiannya dalam bidang kejuruteraan di Universiti Chongqing sebelum menyertai institusi penyelidikan Tentera Pembebasan Rakyat China di kemuncak gangguan yang disebabkan oleh Revolusi Kebudayaan 1960-an di negara itu.

Ketika itu, kekacauan berlaku hampir di semua tempat, termasuklah dalam pertanian dan industri.

Setiap rekyat Cina diberi hanya satu pertiga daripada satu meter kain. Jumlah itu hanya boleh digunakan untuk menampal, jadi Ren tidak pernah memakai pakaian tanpa tampalan ketika beliau masih muda.

Sebagai seorang jurutera, Ren dihantar untuk membina kilang pakaian sintetik di Liaoyang, timur laut China.

Kehidupan ketika itu tersangat sukar dan rumah Ren sangat lusuh sehingga sentiasa berasa sejuk. Suhu boleh mencecah -28C.

Pembekalan daging dan minyak masak juga sangat terhad bahkan tiada bekalan sayur segar.

Akan tetapi, Ren memberitahu bahawa beliau gembira dengan kehidupannya. Ini kerana jika anda terlalu banyak membaca di sesetengah kawasan lain di China, anda boleh dikritik, jadi kilang tersebut adalah antara tempat yang selamat untuk membaca.

Pada tahun 1978, 2 tahun selepas kematian pemimpin Mao Zedong, Ren akhirnya menyertai Parti Komunis dengan mencipta alat utama yang digunakan untuk menguji peralatan canggih di kilang pakaian.

Beliau tidak dibenarkan berbuat demikian sebelum ini kerana hubungan ayahnya dengan pasukan nasionalis yang kalah dalam perang saudara China.

Semasa tahun 1960-an, bapanya telah dilabelkan sebagai "penghalang kapitalis", istilah penindasan bagi mereka yang dianggap berusaha untuk memulihkan kapitalisme yang kemudiannya dipenjarakan.

Ren berharap untuk menjadi sama seperti seorang leftenan kolonel dalam tentera, tetapi dibuang pada tahun 1983 apabila China terpaksa mengurangkan korp kejuruteraannya.

Setelah berpindah ke Shenzhen di selatan China dan bekerja dalam sektor elektronik bayi negara.

Ren yang merupakan bekas timbalan pengarah syarikat kejuruteraan Tentera Pembebasan Rakyat, mengasaskan Huawei pada tahun 1987 di Shenzhen selepas mengumpulkan wang yang cukup.

Kejayaan pertama syarikat ini datang pada tahun 1993, ketika Huawei melancarkan suis telefon terkawal C & C08.

Ia merupakan suis paling hebat yang terdapat di China pada masa itu.

Dengan mula-mula digunakan di bandar-bandar kecil dan kawasan luar bandar serta memberi penekanan kepada perkhidmatan dan kebolehubahsuaian, syarikat itu mula menerima sambutan pasaran.

Beliau mempunyai dua orang anak dari perkahwinan pertamanya dan kedua-duanya bekerja untuk Huawei iaitu Meng Wanzhou dan Meng Ping.

Jika anda lihat pada nama kedua-dua anaknya, mereka tidak menggunakan nama keluarganya iaitu "Ren". Meng Wanzhou dan Meng Ping menggunakan nama keluarga ibu mereka bagi mengelakkan sebarang perhatian yang tidak perlu.

Annabel Yao, anak perempuan Ren daripada perkahwinannya yang kedua, adalah pelajar sains komputer di Universiti Harvard.

Isteri ketiga Ren bernama Su Wei, yang dilaporkan merupakan bekas setiausaha beliau.

Pada bulan Disember, anak sulungnya yang juga merupakan ketua pegawai kewangan Huawei, Meng Wanzhou telah ditangkap di Kanada atas permintaan AS atas dakwaan penipuan berkaitan hubungan syarikat dengan syarikat telekom yang menjalankan perniagaan di Iran.

Ren berkata beliau bahawa percaya sistem perundangan Kanada dan AS akan "mencapai kesimpulan yang tepat", tetapi "sebagai bapa Meng Wanzhou, saya sangat merasakannya".

Tetapi agak menghairankan, Ren merupakan peminat Presiden Donald Trump walaupun berlakunya perang perdagangan antara Washington dan Beijing.

Walaupun Amerika Syarikat menekan negara-negara lain agar tidak menggunakan peralatan Huawei, Ren berkata beliau yakin dengan masa depan Huawei.

Syarikat ini mempunyai lebih daripada 30 kontrak komersial 5G dan telah menghantar 25,000 stesen pangkalan 5G.

Menurut Ren, selagi mereka menghasilkan produk yang menarik, pasti akan ada pelanggan yang akan membeli.


5 Selebriti Barat Yang Mengamalkan Tabiat Pelik Dalam Penjagaan Anak

Disebalik kehidupan mewah selebriti Hollywood yang menarik minat peminat-peminat mereka di seluruh dunia, selebriti masih lagi orang biasa yang perlu melalui rutin harian setiap hari sebagai seorang ibu atau bapa, bagi mereka yang berstatus tersebut.

Bagi sesetengah ibu dan bapa bertaraf selebriti, tidak mengamalkan sesuatu yang di luar kebiasaan pastilah tidak akan menerbitkan rasa puas dalam diri jadi mesti ada juga yang cuba melakukan kelainan sebagai ibu bapa.

Tidak diketahui apa rasionalnya sesetengah tindakan yang dilakukan selebriti terkenal yang diangkat sebagai ikon segelintir masyarakat dunia, mengamalkan tabiat atau kaedah aneh - tetapi nak buat macam mana, dah anak mereka.

Pelakon wanita terkenal Gwyneth Paltrow berjaya melangsungkan perkahwinan yang bahagia bersama vokalis kumpulan rock terkenal Coldplay iaitu Chris Martin. Hasil perkahwinan mereka berdua, pasangan itu dikurniakan dua orang anak iaitu Apple Martin dan Moses Martin. Sukar kami nak bayangkan pengalaman membesar dengan nama Apple, bagi seorang remaja.

Dalam satu temuramah bersama Harper Bazaar pada tahun 2012, Paltrow mengakui dia mengamalkan tabiat mandi bersama-sama anak mereka dalam tab sebagai salah satu rahsia mereka mendidik anak-anak. Tidaklah dihuraikan sama ada mereka berpakaian atau bertelanjang bulat semasa mandi beramai-ramai. Bagaimanapun, tabiat itu nyata tidak membantu perkahwinan mereka selepas pelakon itu dan suaminya mengumumkan perceraian mereka, 2 tahun selepas temuramah itu.(rujukan)

Kim Kardashian adalah salah seorang selebriti yang penulis tak faham kenapa dia popular. Tak tahu apa sebenarnya bakat dia sama ada berlakon, menyanyi atau menjadi terkenal adalah bakat beliau. Terkenal sebagai seorang yang suka memperagakan tubuh, Kardashian menjadikan media sosial sebagai medium utama berkongsi gambar-gambar terbaru beliau.

Bagaimanapun timbul satu kontroversi apabila Kardashian dengan sengaja meminta anaknya sendiri, yang ketika itu berumur 4 tahun mengambil gambar ibunya dalam keadaan tidak memakai baju. Tindakan itu menimbulkan pergaduhan di kalangan peminat beliau sendiri, dengan sebahagian mengkritik tindakan itu sementara sebahagian lagi mengatakan apa yang dilakukan adalah sesuatu yang normal. (rujukan)

Mungkin chef terkenal ini mempunyai darah orang Melayu mengalir di badannya - dia mengenakan hukuman mencili mulut anaknya selepas anaknya melakukan perbuatan yang tidak sepatutnya. Dalam satu insiden di mana anaknya bercakap dalam cara yang kurang sopan terhadapnya, Oliver menyapu cili itu pada sebiji epal seterusnya menghukum anaknya memakannya.

Bagi beliau, perubahan masyarakat dunia yang kini tidak lagi menggalakkan ibu bapa menghukum anak dengan cara fizikal - memerlukan solusi yang lebih kreatif. Mungkin sebab itulah, Oliver menggunakan kemahirannya menyediakan makanan sebagai satu bentuk hukuman. Kreatif!

Bagaimanapun, cili yang digunakan oleh Jamie Oliver pula adalah cili jenis Scotch Bonnett yang mempunyai tahap kepedasan sekitar 40,000 ke 200,000 dalam untik SHU (unit pengukur kepedasan cili) dua ke tiga kali ganda lebih pedas daripada cili merah biasa.  (rujukan)

Sebuah gerakan NGO bernama Resources for Infant Educarers atau RIE cuba memperkenalkan kaedah baru mendidik anak-anak sejak kecil. Diperkenalkan pada tahun 1978, kaedah ini mula menjadi popular selepas semakin ramai selebriti Hollywood mula mengamalkannya dalam mendidik anak-anak mereka.

Matlamat utama kaedah RIE adalah meletakkan bayi serta kanak-kanak sebagai orang dewasa sejak kecil, bukan sahaja daripada segi komunikasi (ini bagus) malahan dalam persekitaran juga. Semua ibu bapa RIE percaya objek seperti permainan, cawan bayi, stroller bayi, botol susu, puting, kerusi tinggi bayi atau apa saja peralatan yang menggambarkan bayi atau kanak-kanak sebagai bukan dewasa - dilarang. Antara selebriti Hollywood yang mengikuti kaedah ini adalah pelakon trilogi pertama filem Spiderman, Tobey Maguire. (rujukan)

Sebelum perceraian mereka, pasangan selebriti Brad Pitt dan Angelina Jolie merupakan antara pasangan paling terkenal. Bersama selama 12 tahun di luar ikatan perkahwinan sebelum berkahwin 2 tahun dan mengumumkan perceraian pada tahun 2016 - anak-anak pasangan ini senantiasa mendapat perhatian ramai.

Berbanding dengan ibu bapa lain dalam senarai ini, pasangan ini layak dikatakan ibu bapa paling aneh kerana mereka mempunyai beberapa peraturan yang luar biasa, dikenakan kepada anak-anak mereka.

Mereka percaya anak-anak mereka tidak sepatutnya bergaul dengan individu lain yang sebaya mereka. Pengasuh mereka tidak dibenarkan mengawal anak-anak mereka, perlu membiarkan saja sebarang perkara yang mahu dilakukan. Subjek pendidikan pula dilihat sebagai apa saja topik yang mahu dilakukan anak-anak mereka pada hari itu.

Selain itu, Angelina Jolie juga mahu anak-anak mereka biasa makan makanan yang diperbuat daripada serangga seperti labah-labah dan kala jengking - supaya sihat seperti ibu mereka. (rujukan)


Trans-Amazon: Projek Jalan Raya Merentasi Hutan Amazon Yang Menemui Kegagalan

Sebagai salah satu hutan tertua di dunia, Hutan Amazon sememangnya kaya dengan khazanah alam. Hutan ini merangkumi kawasan yang sangat luas seluas 7,000,000 kilometer persegi dan meliputi wilayah 9 buah negara iaitu Brazil, Peru, Colombia, Venezuela, Ecuador, Bolivia, Guyana, Suriname dan French Guiana.

Hutan Amazon ini turut menjadi kediaman beberapa buah etnik pribumi dan masih banyak lagi kawasan ini yang masih belum diterokai. Di kawasan ini jugalah terdapatnya Sungai Amazon yang dikatakan sebagai sungai kedua terpanjang di dunia.

Suatu ketika dahulu, telah muncul idea untuk membina sebuah lebuh raya sepanjang 5000km yang akan merentasi Hutan Amazon. Lebuh raya ini dikatakan akan menyambungkan kawasan Joao Pessoa di pesisir pantai Brazil dengan sempadan negara baru.

Ketika itu, ramai pihak mempersoalkan pembinaan lebuh raya ini yang dianggap terlalu bercita-cita besar dan hampir mustahil. Ternyata sikap skeptikal itu terbukti benar apabila projek mega ini sememangnya satu kegagalan besar yang bukan sahaja menyebabkan pembaziran perbelanjaan kewangan yang besar tetapi juga memusnahkan ekosistem di Hutan Amazon itu sendiri.

Projek Trans-Amazon ini tercetus hasil daripada idea Jeneral Medici, pemerintah tentera Brazil pada ketika itu. Idea ini tercetus ketika beliau melawat sebuah kawasan utara timur negara tersebut yang sedang dilanda musim kemarau yang panjang.

Beliau sangat terkesan dan simpati dengan nasib yang menimpa penduduk kawasan tersebut dan berpendapat bahawa penduduk di kawasan tersebut mesti ditempatkan semula di kawasan penempatan baru yang terlindung daripada musim kemarau yang panjang.

Walau bagaimanapun, ianya bukanlah tugas yang mudah. Kerajaan pada ketika itu sangat bergantung harap kepada golongan kaya tempatan dan ianya pasti satu tugas yang sukar bagi meyakinkan mereka untuk mendermakan tanah milik mereka bagi pembinaan penempatan baru bagi penduduk di kawasan yang dilanda kemarau ini.

Sebagai alternatifnya, beliau merancang untuk membina sebuah jalan raya yang akan memudahkan akses kepada kawasan penempatan terpencil ini. Pembinaan jalan raya ini menurutnya akan memudahkan penghijrahan penduduk dari kawasan tersebut dan membuka kawasan penempatan baru di sepanjang jalan raya ini.

Mengikut perancangan yang dibuat, menjelang awal 1980-an, pembinaan jalan raya ini akan menggalakkan pembinaan penempatan baru di sepanjang jalan raya ini yang akan dihuni lebih 10 juta penduduk.

Mengikut perancangan, individu yang bersetuju untuk membina penempatan akan diberikan sebidang tanah seluas 250 ekar, 6 bulan gaji dan kemudahan pinjaman pertanian sebagai tukaran untuk membina penempatan di sepanjang jalan raya ini dan menukarkan kawasan hutan belantara tersebut sebagai kawasan pertanian.

Menurut perancangan ini, penduduk yang membina penempatan ini turut akan membekalkan bekalan beras, jagung dan kacang untuk pasaran tempatan. Mereka juga dijangka memperoleh jutaan dollar melalui eksport kopi, koko, ladang hitam, buah-buahan dan pelbagai hasil tanaman lain.

Walaupun niat perlaksaan projek ini dianggap sesuatu yang bagus untuk rakyat tempatan, cabaran bentuk bumi bumi dan sistem ekologi di Hutan Amazon itu sendiri telah menggagalkan projek mega ini. Dalam erti kata mudah, tiada kajian dijalankan terselebih dahulu dan perlaksanaannya juga dianggap terlalu terburu-buru.

Untuk makluman, kawasan hutan di Amazon terdiri daripada kawasan berpaya dan tanah mendapan, menjadikannya kurang stabil dan risiko banjir ketika musim hujan. Akibatnya, selama hampir 6 bulan lamanya setiap tahun jalan raya ini tidak dapat digunakan oleh kenderaan. Hal ini menyebabkan penduduk tidak dapat memasarkan produk pertanian mereka.

Keadaan tanah di Hutan Amazon juga sebenarnya tidak sesuai untuk tujuan pertanian. Lapisan bahagian atas yang kaya dengan nutrien juga terlalu nipis menyebabkannya tidak sesuai digunakan banyak kali untuk tujuan pertanian dalam tempoh yang panjang.

Akibat daripada kondisi tanah disini jugalah, setiap tahun kawasan hutan baru terpaksa diterokai untuk pertanian kerana kawasan lama yang tidak lagi boleh digunakan. Lama-kelamaan, ia telah menyebabkan penerokaan hutan yang dahsyat di kawasan hutan terutamanya sepanjang jalan raya ini.

Selain itu, pembukaan jalan raya Trans-Amazon ini juga menyaksikan peningkatan aktiviti pembalakan haram secara mendadak dan pembukaan lombong emas secara haram. Malah, aktiviti haram ini dikatakan masih lagi berlaku sehingga ke hari ini. Ketika zaman kemuncaknya antara tahun 1990-an dan awal 2000, lebih 25,000 kilometer persegi kawasan hutan telah dibersihkan untuk tujuan ini.

Pembinaan jalan raya ini telah mengambil tempoh yang lebih panjang daripada yang dijangka. Ianya mengalami pelbagai cabaran sehingga akhirnya dihentikan sepenuhnya menjelang 1974. Kerajaan juga telah menghentikan sebaran bantuan terhadap kira-kira 20,000 buah keluarga yang sudah membina penempatan di sepanjang jalan raya ini.

Pada masa kini, hanya sebahagian kecil jalan raya ini yang masih digunakan. Walaupun sebahagian kecil jalan raya ini telah dilapisi dengan lapisan batu kerikir, ianya masih tidak dapat digunakan ketika musim hujan yang melanda kawasan Amazon antara bulan November hingga April setiap tahun.

Terdapat desas-desus yang mengatakan kerajaan Brazil berminat untuk menyambung kembali jalan raya ini. Sesetengah pihak mendakwa melihat banyak lori keluar masuk membawa muatan batu kerikir untuk pembinaan lapisan asas jalan raya ini.

Walau bagaimanapun, mengambil kira kepanjangan jalan raya ini dan pelbagai faktor lain, tiada siapa yang dapat menjangka berapa lamakah tempoh yang bakal diambil dan jumlah peruntukan yang diperlukan untuk menyiapkan keseluruhan projek ini.


Sejarah Ringkas Kesultanan Melayu Patani Darussalam di Thailand

Wilayah selatan Thailand merupakan salah satu kawasan di mana komuniti bangsa Melayu mempunyai bilangan yang ramai selain daripada negara kita, Brunei, Singapura, Filipina dan Indonesia. Bagaimanapun, berbeza dengan orang Melayu di Malaysia khasnya - orang Melayu di Thailand terpaksa berhadapan dengan kemelut politik beratus tahun lamanya.

Malangnya, sehingga kini solusi kepada masalah perbezaan pandangan di antara masyarakat Melayu selatan Thailand dan juga kerajaan Thailand sendiri tampak belum ada jalan keluar. Kedua-dua pihak tetap berkeras mahu menjaga kepentingan masing-masing, menyebabkan wujudnya ketidak tentuan dalam urusan pentadbiran dan politik yang akhirnya memangsakan orang ramai.

Di antara semua wilayah selatan Thailand, negeri Patani menjadi negeri yang paling terkenal sejarah pemberontakannya. Tahukah anda kisah bagaimana pemberontakan orang Melayu Patani bermula?

Kerajaan Langkasuka merupakan salah sebuah kerajaan terawal, yang bertapak di bahagian selatan Thailand dan utara Malaysia ketika ini sejak abad ke 2 lagi. Sehingga kini belum dapat dipastikan di manakah jajahan sebenar kerajaan tersebut yang didakwa meliputi sebahagian besar selatan Thailand dan utara negara kita.

Bagaimanapun, beberapa penemuan arkeologi berdekatan negeri Patani menunjukkan besar kemungkinan negeri tersebut pernah menjadi pusat kerajaan lama pusat. Kawasan Patani, Saiburi (Kedah) dan Yala turut sama menjadi sebahagian daripada jajahan Langkasuka.

Selepas kejatuhan kerajaan Langkasuka, empat daerah iaitu Patani, Narathiwat, Yala dan Satun digabungkan untuk membentuk sebuah negeri besar yang dinamakan oleh masyarakatnya sebagai Patani Raya, didakwa berlaku sekitar tahun 1390-an.

Agama Islam juga dikatakan telah sampai lebih awal ke kawasan Patani dan sekitarnya pada abad ke 11 atau 12 lagi, dengan penemuan sebuah batu bersurat yang ditulis pada tahun 1039 dengan menggunakan huruf kufi serta sebuah tugu yang ditulis di atas permukaannya hukum-hakam Islam. Bagaimanapun, hanya bermula pada abad 15 barulah Islam diamalkan oleh pemerintah Pattani.

Dalam kisah yang dicatatkan dalam buku koleksi kisah 'Hikayat Patani', disebutkan raja Patani pertama memeluk Islam adalah Raja Phaya Tu Nakpa semasa zaman pemerintahannya pada tahun 1500 hingga 1530. Beliau juga dikatakan menjadi pengasas sebenar kerajaan Patani dan selepas memeluk Islam, menukar namanya kepada Sultan Ismail Syah.

Dengan itu, kerajaan Patani secara rasminya menjadi kerajaan Melayu Islam Patani Darussalam.

Bermula pada tahun 1584, kerajaan Patani berjaya meluaskan pengaruh mereka menjadi kerajaan Melayu yang lebih besar, menjadikan Kelantan dan Terengganu sebagai salah satu negeri mereka. Ketika inilah kerajaan Patani turut sama mencapai tahap kemajuan yang cukup pesat, sehingga mampu membina peralatan meriam yang cukup gah - dengan tiga meriam diperkenalkan iaitu 'Mahalela', ' Seri Negara' dan 'Seri Petani.'

Ketiga-tiga meriam ini cukup terkenal sebagai senjata utama kerajaan Patani menghalang kemaraan tentera Siam pada awal abad ke 17. Meriam 'Seri Petani' merupakan meriam terbesar antara ketiga-tiganya, bersaiz 9 kaki menjadi kebanggan orang Patani dan pada saat ini, meriam itu dipamerkan di hadapan bangunan Kementerian Pertahanan Thailand.

Dinasti pertama kerajaan Patani yang digelarkan Dinasti Mahawangsa berakhir pada tahun 1688, selepas raja terakhir dinasti tersebut tidak mempunyai waris bagi menutunkan takhtanya. Berikutan situasi itu, semua pemimpin kerajaan Patani bersetuju untuk memilih seorang raja baru daripada warisan raja Kelantan sebagai permulaan dinasti baru pemerintah Patani.

Raja pertama yang naik daripada susur-galur baru itu adalah Raja Bakal, namun dia hanya sempat memerintah selama dua tahun sebelum digantikan dengan Raja Emas Kelantan pada tahun 1690.

Selepas kejatuhan kerajaan Ayutthaya yang memerintah Thailand pada 1767, tiga negeri mengisytiharkan kemerdekaan mereka iaitu Ligor, Pattalung dan Singgora. Bagaimanapun kerajaan baru Thailand di bawah Dinasti Chakri melancarkan kempen meluaskan pengaruh mereka merampas kembali ketiga-tiga negeri tersebut.

Ini menyebabkan pemimpin kesemua negeri itu melarikan diri dan satu-satunya kerajaan yang boleh melindungi mereka ketika itu adalah kerajaan Patani. Mendapati kerajaan Patani melindungi orang buruan, kerajaan Siam menuntut tahanan mereka. Permintaan itu dipenuhi bagi mengelakkan kejadian lebih buruk berlaku menimpa Patani. Ini adalah titik permulaan konflik Patani dan Siam.

Kempen kerajaan Siam memperbesarkan wilayah mereka berterusan selepas itu, menguasai semula Ligor serta beberapa wilayah lain. Bagi memberikan tekanan serta menunjukkan kekuatan, kerajaan Patani dan Kedah diminta menghadiahkan bunga emas kepada kerajaan Siam setiap tiga tahun sekali, sebagai satu bentuk persetujuan yang mereka akan akur dengan kekuasaan Siam.

Kedah bersetuju dengan permintaan ini, malahan bukan sekadar menghantar bunga emas - Kedah juga turut membantu kerajaan Siam melalui banyak perkara lain seperti menyertai peperangan Siam meluaskan wilayahnya.

Berbeza dengan kerajaan Kedah, kerajaan Patani berdegil. Raja Patani ketika itu iaitu Tengku Lamidin meminta kerjasama kerajaan di Vietnam, Raja Ong Chieng Su Annam untuk bersama-sama menyerang Siam. Malangnya tindakan ini dilaporkan oleh Raja Vietnam kepada Rama I, pemerintah Siam ketika itu.

Kerajaan Patani tidak mampu bertahan lama selepas Siam mula mengambil langkah meluaskan kuasa dengan lebih agresif, jatuh pada tahun 1791.

Raja barh negeri Patani bernama Datuk Pangkalan, seorang pembesar Melayu dilantik sebagai raja baru Patani oleh kerajaan Siam. Bagi urusan pentadbiran, seorang Gabenor bernama Phra Cahana dipilih bagi menguruskan kerajaan Patani.

Tindakan melantik gabenor Siam ini menimbulkan persengketaan di antara masyarakat Melayu Islam Patani yang merasakan tindakan itu bertentangan dengan nilai masyarakat setempat. Akhirnya, Datuk Pangkalan sendiri mengambil keputusan mengumpulkan tenteranya mengusir keluar gabenor serta pegawai-pegawai Siam dari Patani. Siam bagaimanapun, tidak berdepan masalah besar mengalahkan pemberontakan Patani.

Semasa era Rama II, kerajaan Siam mula melakukan perubahan lebih besar bagi melemahkan kuasa orang Melayu di Patani. Kerajaan Siam kembali melantik Nai Khuing Sai sebagai Gabenor Patani dan sepupu beliau Nai Him Sai sebagai Timbalannya. Bermula pada waktu inilah, orang Melayu Patani tidak lagi mendapat peluang untuk terlibat secara langsung dalam sebarang bentuk pentadbiran Patani.

Bagi mengurangkan lagi risiko pemberontakan masyarakat Patani ke atas kerajaan Siam, Patani yang bersatu dipecahkan kepada 7 wilayah berbeza iaitu Patani, Teluban, Nongcik, Yaring, Yala, Reman dan Rangae.

Dengan pecahnya masyarakat Patani kepada 7 wilayah berbeza, 7 wilayah Melayu itu  sebakini digelarkan sebagai Hua Muang Tri dan pentadbirannya diselia oleh kerajaan Singgora. 6 orang Raja Melayu dilantik bagi mengetuai 6 wilayah itu kecuali seorang Raja berketurunan Siam bernama Nai Pai dilantik sebagai pemerintah tertinggi Yaring.

Selepas beberapa pemberontakan dilakukan melibatkan Raja Melayu di negeri-negeri  Hua Muang Tri berjaya dipatahkan, lama-kelamaan jumlah Raja Melayu yang memegang wilayah semakin berkurangan dengan wilayah Nongcik dan Yala pula diserahkan pada pemimpin Siam beragama Buddha sebagai raja.

Taktik serupa digunakan beberapa kali kerajaan Siam melalui pemerintah mereka selepas itu, dalam melemahkan pengaruh orang Melayu di wilayah-wilayah tersebut. Kedatangan British ke Tanah Melayu membuatkan Raja Patani, Sultan Abdul Kadir Kamaruddin cuba berunding dengan British pada tahun 1901 bagi mendapatkan kembali kuasa orang Melayu di negeri-negeri itu sepenuhnya.

Bagaimanapun, kerajaan Siam menggunakan taktik kekerasan, cuba mewujudkan perjanjian berat sebelah pada tahun 1902 dengan Sultan Abdul Kadir Kamaruddin. Keengganan kerajaan Patani bersetuju dengan perjanjian membolehkan itu dijadikan alasan untuk kerajaan Siam menangkap Sultan Patani serta melucutkan kedaulatan ahli keluarganya pada 6 Mac 1902. Kesemua Raja-Raja Melayu yang memerintah wilayah masing-masing ditangkap dan dikurung di Bangkok, sebelum dilucutkan kuasa.

Tindakan kurang ajar ini menyebabkan berakhirnya pengaruh orang Melayu dalam mana-mana pentadbiran kerajaan di wilayah selatan Thailand. Kesannya kita boleh nampak sampai ke hari ini, bukan?

Jadi apa pengajaran yang boleh kita dapat dari kisah ini?


Lagi Senarai Syarikat Besar Yang Memutuskan Hubungan Dengan Huawei

Meneruskan kesengsaraan Huawei, syarikat gergasi teknologi itu kini menerima tamparan yang lebih hebat apabila bukan sahaja 1, malah 3 badan/pertubuhan/kumpulan yang berkait rapat dengan sesebuah peranti memutuskan hubungan dengan mereka.

Keahlian di dalam SD Association, sebuah pertubuhan yang menentukan piawaian sesebuah SD atau SD Card, telah ditarik balik.

Justeru Huawei dan peranti yang akan dilancarkan di masa depan tidak akan mempunyai SD atau SD Card.

Sebuah laporan dari Andorid Authority juga mengesahkan berita ini sejajar dengan larangan Presiden Donald Trump terhadap Huawei.

Peranti sedia ada masih boleh beroperasi dengan SD atau SD Card seperti biasa.

Huawei juga dilaporkan telah menarik diri secara sukarela dari keahlian JEDEC, iaitu sebuah kumpulan yang memberi piawaian terhadap RAM sesebuah peranti.

WiFi Alliance juga menggantung sementara keahlian Huawei yang mana badan ini juga seperti SD Association mengawal piawaian WiFi peranti.

Keadaan ini telah membuatkan Huawei bergelut untuk mencari alternatif, dan bersumpah untuk mencuba dan menamatkan sekatan jika boleh. Ia juga memburukkan lagi perang perdagangan A.S.-China yang sedang berlaku, dengan China enggan membuat sebarang kenyataan kecuali jika A.S. membatalkan larangan sedia ada.

Berikut adalah syarikat yang telah menggantung atau menamatkan perniagaan dengan firma Cina dan apakah hubungkait nya dengan Huawei:

Google menggantung pemindahan perkakasan, perisian dan perkhidmatan teknikal kepada Huawei, kecuali apa yang telah tersedia secara umum melalui sumber pelesenan terbuka.

Intel Corp, Qualcomm Inc, Xilinx Inc dan Broadcom Inc memberitahu pekerja mereka bahawa mereka tidak akan membekalkan perisian atau komponen kritikal kepada Huawei sehingga diberitahu.

Pembuat komponen optik itu berkata ia menghentikan semua penghantaran ke Huawei, sambil menambah ia "berhasrat untuk mematuhi sepenuhnya keperluan lesen AS yang dikenakan." Huawei mewakili 18 peratus daripada jumlah pendapatan syarikat ini pada suku terakhir.

Para pembuat chip frekuensi radio berkata, ia menjangkakan pendapatan suku pertama mencecah USD 50 juta kerana menghentikan penghantaran ke Huawei. Huawei mewakili 15 peratus daripada jumlah pendapatan Qorvo pada tahun yang berakhir pada 30 Mac.

Ketua Pegawai Eksekutif Vincent Roche berkata syarikatnya tidak akan menghantar apa-apa kepada Huawei di masa hadapan.

Para pembuat chip komunikasi optik mmbuat ramalan perolehan suku kedua berdasarkan pemahamannya mengenai penyenaraian Huawei ke dalam senarai blacklist oleh kerajaan Amerika , yang mewakili 14 peratus daripada jualan Inphi pada tahun 2018.

Pereka cip British, yang dimiliki oleh SoftBank Group Corp Jepun, berkata pada 22 Mei ia telah menghentikan hubungan dengan Huawei untuk mematuhi larangan AS.

Gergasi elektronik Jepun ini berkata mereka telah menghentikan penghantaran komponen tertentu ke Huawei.Mereka masih akan menjual beberapa komponen kepada Huawei, dengan satu mesej yang jelas di laman web Chinanya.

Syarikat pembuat komponen optik ini berkata mereka membuat beberapa senarai inventori tertentu akibat larangan AS pada Huawei, sambil "mematuhi sepenuhnya larangan" dengan menghentikan penghantaran produk.

Syarikat produk elektronik dan pembuat perisian ini menyatakan syarikat itu menyekat perdagangan dengan Huawei dan ini akan memberi kesan kepada pendapatannya.

Ketua Pegawai Kewangan David Zinsner berkata, syarikat pembuat chip ini yang memperoleh 13 peratus hasilnya pada suku pertama dan kedua dari Huawei, telah dihadkan daripada mengeksport produk tambahan kepada syarikat gergasi China tersebut.

Syarikat perisian komputer ini telah berhenti menerima pesanan baru dari Huawei kerana mereka bersetuju untuk mematuhi larangan Amerika Syarikat. Kedua-dua bidang perniagaan antara Huawei dan sistem pengendalian Microsoft - Windows untuk komputer riba dan perkhidmatan lain yang berkaitan juga telah digantung.

Pembuat wafer semikonduktor yang berpangkalan di U.K ini mengeluarkan kenyataan bahawa pengharaman terhadap Huawei oleh AS boleh menyebabkan kelewatan pesanan dan keperluan penyesuaian tahap inventori yang dikendalikan oleh pembekal, terutamanya dalam unit perniagaan tanpa wayar. IQE membekalkan wafer kepada beberapa syarikat cip, yang sebahagiannya membekalkan cip kepada Huawei.


Kenapa Kita Gelarkan Tindakan Ugut Orang Lain Sebagai 'Blackmail'?

Istilah 'blackmail' yang merujuk kepada tindakan seseorang mengugut individu lain dengan cara keji, merupakan salah satu istilah yang cukup popular - apatah lagi melihat iklim politik dunia sekarang.

Mengugut untuk mendapatkan faedah, dengan menggunakan rahsia atau perkara yang tidak sepatutnya didedahkan menjadi salah satu taktik paling mudah dalam menundukkan orang lain, tak kiralah sama ada dalam politik masyarakat ataupun politik keluarga - kalau ada.

'Black' mewakili warna hitam, sementara perkataan 'mail' pula merujuk kepada surat. Mengapa pula apabila digabungkan kedua-duanya digabungkan; boleh mewakili tindakan mengugut orang lain? Mari kita lihat sejarahnya.

Satu masa dahulu, penguatkuasaan undang-undang di Scotland agak longgar. Oleh kerana itu banyak pihak yang berniat cuba mengambil kesempatan ke atas golongan susah khasnya golongan petani, mewajibkan petani membayar upah kepada kumpulan-kumpulan berkuasa ini bagi membolehkan samseng ini melindungi mereka.

Sekiranya petani gagal melunaskan pembayaran, samseng-samseng tadi akan diarahkan bertindak kasar merosakkan hasil tanaman yang telah diusahakan sekian lama.

Ketika itu, bahasa Inggeris mempunyai tiga makna yang diwakili oleh perkataan 'mail.' Yang pertama mewakili baju perisai yang diperbuat daripada besi, dipakai oleh askar-askar. Yang kedua pula adalah 'mail' yang mewakili makna menghantar sesuatu menggunakan bungkusan, seperti beg atau karung.

Manakala yang ketiga pula mewakili bayaran atau cukai yang perlu dibayar selepas berlakunya satu perjanjian di antara dua pihak berbeza.

Dalam kajian yang telah dijalankan bagi mengenalpasti asal-usul terma ini, penyelidik menemui satu amalan yang biasa dibuat oleh orang Scotland. Amalan itu dinamakan 'blathaich mal'. 'Blathaich' bererti 'untuk melindungi' sementara 'mal', sama seperti makna ketiga 'mail' adalah sumbangan atau bayaran. Perkataan ini dikatakan punca terawal kewujudan perkataan 'blackmail.'

Walaupun demikian, wujud juga satu pandangan lain yang mengatakan terma 'black' digunakan sebagai satu kategori yang mewakili jenis pembayaran yang dilakukan oleh golongan petani dengan wujudnya istilah 'whitemail' dan 'blackmail.'

Golongan petani yang membayar wang perlindungan menggunakan duit perak, mereka membayar menggunakan 'whitemail'. Sementara golongan petani yang hanya mampu membayar dengan hasil ternakan digelarkan 'blackmail' bagi memudahkan pengurusannya.

Kebiasaannya petani melakukan pembayaran dengan menghadiahkan lembu berwarna hitam, jadi bayaran perlindungan itu dikenalpasti melalui warna lembu yang selalu dijadikan bayaran.

Sehingga kini terma 'blackmail' kekal digunakan dalam bahasa Inggeris, diiktiraf oleh pengkaji bahasa, namun penggunaannya diperbesarkan lagi bukan sekadar merangkumi ugutan untuk mendapat keuntungan monetari semata-mata.

'Blackmail' dan 'extortion' mempunyai maksud yang hampir serupa, tetapi kedua-duanya sebenarnya mempunyai tatacara penggunaan yang berbeza.

'Blackmail' adalah tindakan seseorang yang memeras ugut individu lain, menggunakan informasi atau rahsia yang individu itu tidak mahu diketahui orang lain tak kiralah sama ada informasi itu benar atau tidak.

'Extortion' pula adalah tindakan seseorang memeras ugut individu lain menggunakan kekerasan melalui ancaman mental atau fizikal.

"Kalau kau tak bagi aku RM10, aku sebarkan gambar kau berak!" merupakan satu tindakan 'blackmail.' Sementara itu, penggunaan ugutan "kalau kau tak bagi aku RM10, aku hentak kepala kau dengan tukul" merupakan satu perbuatan 'extortion.'

Dalam perbuatan 'extortion', pelaku tidak menyembunyikan apa-apa informasi yang perlu disembunyikan mangsa manakala 'blackmail' memerlukan wujudnya rahsia atau informasi yang perlu disembunyikan.

Jadi, pastikan anda mampu menggunakan perkataan 'blackmail' dan 'extortion' dengan betul kerana bahasa Melayu tidak membezakan kedua-dua perkataan ini. Kita mempunyai hanya satu istilah untuk mewakili kedua-duanya iaitu 'peras ugut.'

Jika berminat nak belajar lebih lanjut, jom kita belajar asal-usul perkataan 'boikot' pula.